**Työ- ja elinkeinoministeriö** MUISTIO

johtava asiantuntija Teo Kangaspunta xx.xx.2023

**VALTIONEUVOSTON ASETUS KAIVOSTOIMINNASTA**

1. **Tausta**

Esityksessä ehdotetaan säädettäväksi uusi valtioneuvoston asetus kaivostoiminnasta. Esitys liittyy 1.6.2023 muutoslailla 505/2023 voimaantulleeseen kaivoslain (621/2011) uudistukseen, jonka lähtökohtana oli ympäristönsuojelun tason parantaminen, kaivosten toimintaedellytysten varmistaminen sekä paikallisen hyväksyttävyyden ja vaikuttamismahdollisuuksien parantaminen. Lain muutoksen myötä tuli tarpeelliseksi valmistella uusi valtioneuvoston asetus kaivostoiminnasta. Voimassa oleva valtioneuvoston asetus kaivostoiminnasta (391/2012) on säädetty vuoden 2011 kaivoslain uudistuksen yhteydessä.

Valtioneuvoston asetus kaivostoiminnasta on yleinen kaivoslain säännöksiä täsmentävä asetus, jossa säädetään muun muassa malminetsintään, kullanhuuhdontaan ja panttaukseen liittyvistä ilmoitusmenettelyistä, lupamenettelyistä sekä kaivosten vuosittaisesta toimintaan liittyvästä selvityksestä, louhintakorvauksen vahvistamista varten annettavista tiedoista, kaivostoimituksen rekisteröinnin ilmoittamisesta sekä kaivosviranomaisen päätöstä koskevasta valituksesta ilmoittamisesta.

1. **Yleisperustelut**

Asetuksen sisältö vastaisi pääosin nykyisin voimassaolevaa asetusta, mutta siihen tehtäisiin lakiuudistuksen edellyttämät sekä muut tarpeelliset muutokset.

Kaivoslain uudistuksessa lakia muutettiin siten, että kaivosluvan myöntämisen edellytyksenä on kunnan hyväksymä kaava ja että muut elinkeinot otetaan lupaharkinnassa aiempaa paremmin huomioon. Kiinteistön omistajan aseman parantamiseksi ja alueen asukkaiden kokemien haittojen vähentämiseksi lakiin tehtiin tiukennuksia malminetsintäluvan voimassaolon jatkamista koskeviin edellytyksiin, muun muassa edellyttämällä maanomistajien suostumusta, kun malminetsintälupa on ollut voimassa kymmenen vuotta. Lisäksi muutoksella yleisön tiedonsaantioikeuksia pyrittiin parantamaan vuosittain pidettävillä avoimilla yleisötilaisuuksilla. Varaussääntelyyn tehtiin useita muutoksia, kuten varausajan lähtökohtainen lyhentäminen.

Lain vakuussääntelyyn tehtiin tiukennuksia ja kaivostoiminnan lopettamista koskevaa sääntelyä muutettiin siten, että kaivoksen vaiheittainen sulkeminen otetaan huomioon kaivostoiminnan aikana nykyistä paremmin ja kaivoksen lopullinen sulkeminen toteutetaan vastuullisesti.

Saamelaisten oikeuksia alkuperäiskansana koskeviin kaivoslain säännöksiin tehtiin muutoksia muun muassa täsmennyksillä luvan hakijan selvitysvelvollisuuteen ja asian selvittämistä koskevaan yhteistyömenettelyyn. Lakiin säädettiin myös kaivosrekisteriä koskeva erillinen säännös.

Useat lain muutoksista edellyttävät tuekseen asetustasoista tarkentavaa sääntelyä. Uudistuksessa lakiin säädettiin uusia asetuksenantovaltuuksia siten, että valtioneuvoston asetuksella voidaan antaa tarkempia säännöksiä etsintätyöhön ja malminetsintään liittyvistä ilmoitusmenettelyistä, yleisölle avoimien tilaisuuksien sisällöstä ja menettelystä, kullanhuuhdonta-, malminetsintä- ja kaivosluvissa annettavista määräyksistä, varauspäätöksen sisällöstä, kaivoslupaan liitettävästä kartasta, vakuuden määrän laskemisesta, alueen kunnostamisesta kaivostoiminnan päätyttyä, kaivosrekisteriin tallennettavista tiedoista sekä panttaustodistusten sisällöstä.

Asetus annettaisiin kaivoslain nojalla. Asetuksella kumottaisiin voimassa oleva kaivostoiminnasta annettu valtioneuvoston asetus.

Työ- ja elinkeinoministeriö sekä saamelaiskäräjät ovat käyneet asetuksesta saamelaiskäräjälain (974/1995) 9 §:n mukaiset neuvottelut. Neuvotteluita käytiin tammikuussa 2024 oikeusministeriön neuvotteluvelvollisuudesta vahvistamien ohjeiden mukaisesti.

1. **Toimivalta**

Kaivoslain 8 §:n 3 momentti, 12 §:n 5 momentti, 13 §:n 3 momentti, 14 §:n 3 momentti, 15 §:n 5 momentti, 18 §:n 2 momentti, 18 §:n 4 momentti, 27 §:n 3 momentti, 28 §:n 3 momentti, 29 §:n 3 momentti, 34 §:n 8 momentti, 35 §:n 4 momentti, 37 §:n 4 momentti, 38 §:n 6 momentti, 39 §:n 4 momentti, 40 §:n 6 momentti, 44 §:n 5 momentti, 51 §:n 4 momentti, 52 §:n 4 momentti, 54 §:n 3 momentti, 55 §:n 4 momentti, 56 §:n 4 momentti, 61 a §:n 3 momentti, 66 §:n 2 momentti, 71 §:n 2 momentti, 73 §:n 2 momentti, 93 §:n 4 momentti, 100 §:n 8 momentti, 108 §:n 2 momentti, 143 §: 2 momentti, 170 a §:n 2 momentti ja 174 §:n 3 momentti.

1. **Yksityiskohtaiset perustelut**

**1 luku**

**Malminetsintä**

1 §. *Ilmoitus etsintätyöhön liittyvästä näytteenotosta.* Pykälä vastaisi muuten voimassaolevan asetuksen 1 §:ää, mutta siihen lisättäisiin uusi 2 momentti Pykälässä säädetään tarkemmin kaivoslain 8 §:n mukaisesta etsintätyöhön liittyvästä näytteenottoa koskevasta ilmoitusmenettelystä. Kaivoslain 8 §:n mukaan etsintätyöstä vastaavan on ennen 7 §:ssä tarkoitetun näytteenoton aloittamista tehtävä kirjallinen ilmoitus etsintätyön kohteena olevan alueen (etsintäalue) kuuluvan kiinteistön omistajalle ja haltijalle, jonka etua tai oikeutta asia saattaa koskea. Lisäksi poronhoitolain 2 §:n 1 momentissa tarkoitetulla poronhoitoalueella etsintätyöstä vastaavan on tehtävä ilmoitus myös alueen paliskunnalle.

Ilmoituksen tekemisestä vastaa etsintätyötä tekevä malminetsijä. Pykälässä säädettäisiin myös kirjallisen ilmoituksen ajankohdasta, kirjallinen ilmoitus tulee tehdä viimeistään kaksi viikkoa ennen näytteenoton aloittamista. Aikarajaa on pidettävä kohtuullisena sekä kiinteistön omistajan ja haltijan, että etsintätyötä tekevän kannalta. Ilmoituksen voi tehdä myös sähköpostilla, jos ilmoittaja voi varmistua ilmoituksen perille saapumisesta.

Pykälän 2 momentti olisi uusi. Momentin mukaan ilmoitusvelvollisuus ei koskisi sellaisia toimenpiteitä, joita on jokamiehenoikeuksien nojalla pidettävä sallittuna tai joista aiheutuu enintään vähäisiä harmittomia jälkiä. Momentissa säädetty vastaisi voimassaolevaa sääntelyä. Jo voimassaolevan asetuksen nojalla on tarkoitus rajata ilmoitusvelvollisuus sellaiseen etsintätyöhön, josta ei jää muita kuin vähäisiä ja harmittomia jälkiä toisen maalle. Ilmoitusvelvollisuus ei nykyisellään koske sellaisia toimenpiteitä, joita on perinteisesti pidetty jokamiehen oikeuksiin kuuluvana, kuten yksittäisten kivinäytteiden keräämistä. Informatiivisuuden vuoksi asiasta on kuitenkin katsottu olevan hyödyllistä säätää asetuksessa.

2 §. *Malminetsintäalueella tapahtuvista maastotöistä, kiinteistön omistajan suostumuksella tapahtuvasta malminetsinnästä ja rakennelmista ilmoittaminen.* Pykälä vastaisi pääosin voimassaolevan asetuksen 1 §:ää, mutta siihen tehtäisiin eräitä päivityksiä.

Pykälän 1 momentissa säädettäisiin tarkemmin kaivoslain 12 §: n 1 momentin mukaisesta maastotöitä koskevasta ilmoituksesta ja kaivoslain 12 §:n 4 momentin mukaisesta kiinteistön omistajan suostumuksella tapahtuvaa malminetsintää koskevasta ilmoituksesta. Säännöksessä luetellaan ne asiat, jotka ilmoituksessa on oltava sekä ilmoituksen ajankohdasta.

Pykälän 1 momentissa on säädetty tiedoista, jotka on esittävä maastotöitä ja kiinteistön omistajan suostumuksella tapahtuvaa malminetsintää koskevassa ilmoituksessa.

Pykälän 2 momentissa on säännös niistä asioista, jotka on mainittava väliaikaisia rakennelmia koskevassa ilmoituksessa.

Pykälän 3 momentin mukaan ilmoitus on tehtävä vähintään kaksi viikkoa ennen toiminnan aloittamista. Vaatimus ilmoituksen tekemisestä viimeistään kaksi viikko ennen maastotöiden aloittamista olisi uusi. Ilmoituksiin olisi liitettävä kartta, johon on merkitty alue, jolla kyseessä olevia toimenpiteitä tullaan tekemään.

Pykälän 4 momentin mukaan ilmoitukseen tulee lisäksi liittää tiedot toimintaa koskevista luvista.

3 §. *Malminetsintäalueen kaivannaisjätteen jätehuoltosuunnitelma.* Ehdotettu pykälä vastaisi voimassaolevan asetuksen pykälää 3 §. Ehdotettu pykälä täydentäisi kaivannaisjätedirektiivin implementointia kaivoslain 13 §:ssä olevan valtuuden nojalla. Pykälässä säädettäisiin kaivoslain 13 §:n mukaisesta malminetsintäalueen kaivannaisjätteen jätehuoltosuunnitelman sisällöstä.

Pykälän 1 momentissa säädettäisiin mitä malminetsintäalueen kaivannaisjätteen jätehuoltosuunnitelmassa olisi otettava huomioon.

Pykälän 2 momentissa säädettäisiin asioista, joita jätehuoltosuunnitelman tulisi kattaa kaivoslain 13 §:ssä säädetyn lisäksi.

Pykälän 3 momentin mukaan jätehuoltosuunnitelmassa olisi lisäksi esitettävä muut sellaiset tiedot, jotka olisivat tarpeen sen arvioimiseksi, että maa- ja kiviainesjätteen synnyn ehkäisy ja haitallisuuden vähentäminen sekä jätteen käsittely on järjestetty kaivoslain ja tämän asetuksen mukaisesti.

4 §. *Selvitys malminetsintäalueen tutkimustöistä ja – tuloksista.* Pykälän 1 momentissa on nykyistä vastaava säännös kaivoslain 14 §:ssä tarkoitetussa vuosittaisessa malminetsintäalueen tutkimustöitä ja –tuloksia koskevassa selvityksessä annettavista tiedoista. Selvityksen pyytäminen on osa kaivosviranomaisen valvonta – ja seurantavelvollisuutta. Selvitys on tarpeen, jotta kaivosviranomainen voi arvioida toiminnan etenemistä ja myös arvioida onko tarpeen ryhtyä luvan raukeamista koskevaan kaivoslain 67 §:n 2 momentin mukaiseen menettelyyn. Kaivoslain 67 §:n 2 momentin mukaisen menettelyn voi panna vireille kaivosviranomaisen lisäksi kunta tai haittaa kärsivä asianosainen. Malminetsintäluvassa määrättäisiin selvityksen ajankohdasta ja tarpeen mukaan selvityksen yksityiskohtaisemmasta sisällöstä.

Pykälän 2 momentissa säädettäisiin uudesta malminetsintäluvan haltijan velvollisuudesta. Malminetsintäluvan haltijan on järjestettävä vuosittain yleisölle avoin tilaisuus, jossa on annettava selvitys suoritetuista tutkimustöistä – ja tuloksista. Tämä selvitys voi perustua luvanhaltijan kaivosviranomaiselle antamaan selvitykseen, mikäli se on ajantasainen. Lisäksi on selostettava suoritettujen tutkimustöiden ympäristö- ja muista vaikutuksista, tulevista tutkimustöistä sekä näiden tulevien tutkimustöiden arvioiduista ympäristö –ja muista vaikutuksista. Tilaisuudesta on ilmoitettava avoimesti niin, että tieto tavoittaa yleisön mahdollisimman laajasti. Lehti-ilmoituksen lisäksi voidaan käyttää myös muita ilmoitustapoja, kuten sähköpostia ja erilaisia sosiaalisen median kanavia.

Pykälän 3 momentin mukaan yleisölle avoimen tilaisuuden tulisi palvella alueen asukkaiden, metsähallituksen, alueen kuntien, muiden viranomaisten, kansalaisjärjestöjen sekä saamelaisten kotiseutualueella saamelaiskäräjien, koltta-alueella kolttien kyläkokouksen sekä poronhoitoalueella asianomaisten paliskuntien tietotarpeita.

5 §. *Malminetsinnän jälkitoimenpiteistä ilmoittaminen.* Pykälä vastaisi voimassaolevan asetuksen 5 §:ää. Pykälässä säädettäisiin kaivoslain 15 §:n mukaisesta malminetsintäalueen jälkitoimenpiteisiin liittyvästä ilmoitusmenettelystä. Pykälässä säädettäisiin, että ilmoituksen tulisi sisältää tieto jälkitoimenpiteiden päättymispäivästä sekä kuvaus toteutetuista jälkitoimenpiteistä. Malminetsintäluvassa määrättäisiin ilmoituksen toimittamisen ajankohdasta ja tarvittaessa tarkemmin ilmoituksen sisällöstä.

6 §*. Malminetsintäluvan tutkimustyöselostus ja tutkimukseen liittyvä tietoaineisto.* Pykälä vastaisi voimassaolevan asetuksen 6 §:ää. Pykälässä säädettäisiin malminetsintäluvan raukeamisen jälkeen toimitettavan tutkimustyöselostuksen ja tutkimukseen liittyvän tietoaineiston sisällöstä. Tutkimustyöselostuksen ja tietoaineiston tarkoituksena on varmistaa, että tutkimustöistä saatu tietoaineisto voidaan kerätä talteen ja tarvittaessa hyödyntää myöhemmin. Pykälässä on lueteltu tiedot, jotka on esitettävä tutkimustyöselostuksessa ja tutkimukseen liittyvässä tietoaineistossa. Suomessa on kerätty kymmeniä vuosia kaivoslain mukaista aineistoa yhteiseen arkistoon, jonka ylläpitovastuu on määrätty Geologian tutkimuskeskuksen vastuulle. Tämän vuoksi pykälässä täsmennettäisiin työnjakoa siten, että Turvallisuus- ja kemikaalivirasto kaivoslain mukaisena kaivosviranomaisena ottaa hallinnollisesti tutkimustyöselostukset, tietoaineiston sekä kairasydämet vastaan. Käytännössä Turvallisuus- ja kemikaalivirasto kuitenkin osoittaa aineiston Geologian tutkimuskeskuksen säilytettäväksi ja arkistoitavaksi. Turvallisuus- ja kemikaalivirasto toimii asiassa viranomaisena ja tarkastaa luovutetun aineiston joko itse tai osoittamalla (kairasydämet) tehtävän Geologian tutkimuskeskukselle. Turvallisuus- ja kemikaalivirasto myös valvoo, että kaivoslain 15 §:n mukainen aineisto tulee toimitetuksi. Pykälän 3 momentin mukaan tutkimustyöselostuksen tulisi kattaa myös malminetsintäalueen aikaisemmat tutkimusvaiheet, jos niitä ei ole aikaisemmin raportoitu. Velvollisuus koskisi kuitenkin vain tilanteita, jossa malminetsintälupa on sen voimassaoloaikana siirtynyt alkuperäiseltä haltijalta raportoivalle haltijalle. Velvollisuus voisi koskea myös tilanteita, jossa malminetsintäalueella on tehty tutkimuksia yhtäjaksoisesti, mutta osa tutkimuksista on tehty maanomistajan luvalla tai muutoin ilman, että alueeseen on kohdistunut mitään kaivoslain voimassa olevaa oikeutta. Kun varauksen enimmäiskesto voi olla kaksi vuotta, olisi tärkeää, että yhtiöt raportoisivat myös varauksen aikana tehdyistä tutkimuksista. Tutkimustyöselostuksen ei sen sijaan tarvitse kattaa historiallista geologista tutkimusta tai malminetsintätutkimusta, vaikka niistä ei olisi raporttia kaivoslain perusteella laadittukaan.

**2 Luku**

**Kullanhuuhdonta**

7 §. *Kullanhuuhdonta-alueen maastotöistä ilmoittaminen.* Pykälässä säädettäisiin kullanhuuhdonta-alueen maastotöitä koskevasta ilmoitusmenettelystä. Pykälä vastaisi voimassaolevan asetuksen 7 §:ää. Pykälässä esitetään, että kullanhuuhtojan tulisi kuukautta aikaisemmin kirjallisesti ilmoittaa kaivoslain 27 §:ssä mainituista maastotöistä kaivoslain 27 §:ssä mainituille tahoille. Pykälän mukainen ilmoitus kullanhuuhdonta-alueella tapahtuvista maastotöistä olisi tarpeen tehdä niissä tapauksissa, joissa kullanhuuhdonta-alueella tapahtuvat maastotyöt olennaisesti poikkeaisivat niistä toimenpiteistä, joita voidaan pitää osana perinteistä kullanhuuhdontaa. Ilmoitusta ei tarvitsisi tehdä niiden maastotöiden osalta joihin kullanhuuhdontalupa jo itsessään luvan haltijan oikeuttaa.

Pykälän 2 momentissa säädettäisiin asioista, jotka olisi esitettävä maastotöitä koskevassa ilmoituksessa. Kyseisiä tietoja olisi pidettävä tarpeellisena, jotta kaivoslain 27 §:ssä mainitut tahot voisivat valvoa etujaan ja oikeuksiaan maastotöiden osalta.

Pykälän 3 momentin mukaan ilmoitukseen olisi liitettävä kartta, johon on merkitty alue, jolla maastotöitä tullaan tekemään.

Kaivosviranomainen voisi ohjeistuksella antaa tarkempia tietoja kaivoslain 27 §:n mukaisen ilmoituksen laatimisesta.

8 §. *Kullanhuuhdonta-alueen kaivannaisjätteen jätehuoltosuunnitelma.* Pykälä vastaisi voimassaolevan asetuksen 8 §:ää. Pykälässä velvoitettaisiin kullanhuuhtojaa noudattamaan, mitä asetuksen 3 §:ssä säädetään. Kaivosviranomainen voisi ohjeistuksella antaa tarkempia tietoja kullanhuuhdonta-alueen kaivannaisjätteen jätehuoltosuunnitelman laatimisesta. Ehdotettu pykälä täydentäisi omalta osaltaan kaivannaisjätedirektiivin implementointia kaivoslain 13 §:ssä olevan valtuuden nojalla.

9 §. *Kullanhuuhtojan vuosittain antama selvitys.* Pykälä vastaisi voimassa olevan asetuksen 9 §:ää. Pykälä sisältäisi ne tiedot, jotka kullanhuuhtoja olisi velvollinen toimittamaan vuosittain kaivosviranomaiselle kaivoslain 28 §:n mukaan. Tietojen perusteella kaivosviranomainen pystyisi selvittämään kullanhuuhdonta-alueella suoritettujen tutkimustöiden määrän ja laadun.

Tietojen perusteella kaivosviranomainen pystyisi arvioimaan kaivoslain 67 §:n mukaisia kullanhuuhdontaluvan raukeamisen perusteita ja kaivoslain 65 §:n mukaisen kullanhuuhdontaluvan voimassaolon jatkamisen edellytyksiä.

Pykälän 2 momentin mukaan selvitys olisi toimitettava kaivosviranomaiselle seuraavan kalenterivuoden maaliskuun loppuun mennessä

10 § *Kullanhuuhdontaa koskeva vuosittainen yleisölle avoin tilaisuus.* Pykälä olisi uusi.Pykälässä annettaisiin tarkemmat säännökset kaivoslain 28 §:n tarkoittamasta kullanhuuhdontaa koskevasta yleisölle avoimesta tilaisuudesta.

Tilaisuudesta olisi ilmoitettava Metsähallitukselle ja muille oikeuden haltijoille. Ilmoitus olisi toimitettava metsähallitukselle, sillä lain tarkoittamilla kullanhuuhdonta-alueilla toimintaa harjoitetaan valtion omistamilla alueilla, joiden hallinnasta vastaa pääsääntöisesti Metsähallitus.

Tilaisuudesta olisi lisäksi ilmoitettava alueen kunnille. Tieto annettaisiin kunnan kirjaamoon. Kunnan tulee alueellaan valvoa ja edistää ympäristönsuojelua siten, että luontoa ja muuta ympäristöä suojelemalla, hoitamalla ja kehittämällä turvataan kunnan asukkaille terveellinen, viihtyisä ja virikkeitä antava sekä luonnontaloudellisesti kestävä elinympäristö. Kullanhuuhdonta voi vaikuttaa näiden kunnalle määrättyjen tehtävien hoitoon. Lisäksi kunnille tiedottamisen tavoitteena olisi lisätä paikallista tietoisuutta kullanhuuhdonnasta ja lisätä vuorovaikutusta kaivosviranomaisen ja kunnan kesken. Kullanhuuhdonta voi vaikuttaa kunnassa myös muihin elinkeinoihin. Kunnalla ei olisi velvoitetta tiedon edelleen jakamisesta, vaan kunta itse päättäisi tarpeidensa mukaan, mihin se tietoa yleisölle avoimesta tilaisuudesta käyttäisi.

Tilaisuudesta olisi ilmoitettava myös muille asian kannalta merkittäville viranomaisille. Kullanhuuhdonnassa asian kannalta merkittäviä viranomaisia olisivat Lapin elinkeino-, liikenne- ja ympäristökeskus, Pohjois-Suomen aluehallintovirasto sekä Lapin liitto, joiden toimialueille kaivoslain mukainen luvanvarainen kullanhuuhdonta Suomessa sijoittuu. Elinkeino-, liikenne- ja ympäristökeskus ohjaa ja edistää ympäristönsuojelulaissa (527/2014) tarkoitettujen tehtävien hoitamista alueellaan, valvoo näiden säännösten noudattamista sekä käyttää osaltaan ympäristönsuojelun yleisen edun päätösvaltaa ympäristönsuojelulain mukaisessa päätöksenteossa. Aluehallintovirasto toimii valtion ympäristölupaviranomaisena. Lisäksi se käsittelee toimialaansa kuuluvat ilmoituksenvaraista toimintaa koskevat asiat. Kaivoslain tarkoittama kullanhuuhdonta sijoittuu Suomessa Lapin ELY –keskuksen, Pohjois-Suomen aluehallintoviraston ja Lapin liiton toimialueille.

Tilaisuudesta olisi ilmoitettava myös saamelaiskäräjille ja kolttien kyläkokoukselle sekä asianomaisille paliskunnille. Kullanhuuhdontaa kohdistuu myös sellaisille maa- ja vesialueille, jotka voivat olla merkityksellisiä saamelaiskulttuurille ja perinteisten saamelaisten elinkeinojen harjoittamisedellytyksille. Lisäksi kaivoslain 28 §:n 12 momentin 2 kohdan mukaan tilaisuudessa on esitettävä selvitys kullanhuuhdonnan vaikutuksista poronhoidolle, muille elinkeinoille, saamelaisten asemalle alkuperäkansana saamelaisten kotiseutualueella ja kolttien kolttalain mukaisille oikeuksille koltta-alueella. Tilaisuudesta ilmoittamisella pyritään vahvistamaan tiedonkulkua kaivosviranomaisen ja saamelaiskäräjien, paliskuntien sekä kolttien kyläkokouksen välillä.

Tilaisuudesta olisi ilmoitettava kaivosviranomaisen verkkosivuilla.

Ilmoitus olisi tehtävä viimeistään kaksi viikkoa ennen tilaisuutta kirjallisesti. Näin pyrittäisiin varmistamaan osallistuville tahoille riittävä aika tilaisuuteen osallistumiseen.

Pykälän 2 momentin mukaan tilaisuus voitaisiin järjestää myös verkkotilaisuutena. Tarkoituksena on varmistaa, että mahdollisimman usealla asiasta kiinnostuneella olisi mahdollista osallistua tilaisuuteen.

Pykälän 3 momentin mukaan yleisölle avoimen tilaisuuden tulisi palvella alueen asukkaiden, metsähallituksen, alueen kuntien, muiden viranomaisten, kansalaisjärjestöjen sekä saamelaisten kotiseutualueella saamelaiskäräjien, koltta-alueella kolttien kyläkokouksen sekä poronhoitoalueella asianomaisten paliskuntien tietotarpeita.

11 §. *Kullanhuuhdonta-alueen kunnostaminen, siistiminen ja maisemointi.* Pykälä olisi uusi. Pykälässä säädettäisiin tarkemmin kaivoslain 29 §:ssä tarkoitetuista jälkihoitotoimenpiteistä. Sääntelyllä pyritään varmistamaan kullanhuuhdonta-alueiden asianmukainen saattaminen mahdollisimman luonnonmukaiseen ja maisemallisesti tyydyttävään tilaan kaivoslain 29 §:n tarkoittamalla tavalla. Pykälän mukaan kullanhuuhdonnan harjoittajan tulisi huolehtia esimerkiksi tarpeettomaksi jäävän tiestön ja kulku-urien ennallistamisesta. Arvioitaessa sitä, tuleeko tietä pitää tarpeettomaksi jäävänä tulisi huomiota antaa erityisesti metsähallituksen mielipiteelle asiasta.

12 § *Kullanhuuhtojan ilmoitus jälkitoimenpiteiden loppuunsaattamisesta.* Ehdotettu pykälä vastaisi voimassaolevan asetuksen 10 §:ää. Pykälän mukaan kaivoslain 29 §:n mukaisen ilmoituksen tulisi sisältää tieto jälkitoimenpiteiden päättymispäivästä sekä kuvaus toteutetuista jälkitoimenpiteistä. Tietojen perusteella voitaisiin arvioida kullanhuuhdonta-alueen lopputarkastuksen tarpeellisuutta kaivoslain 30 §:n mukaisesti.

**3 Luku**

**Kaivostoiminta**

13 §. *Vuosittainen selvitys kaivoksen toiminnasta.* Kaivoslain 18 §:n 2 momentin mukaan kaivosluvan haltija on velvollinen vuosittain toimittamaan kaivosviranomaiselle selvityksen esiintymän hyödyntämisen laajuudesta ja tuloksista sekä ilmoittamaan, jos tiedot mineraalivarannoista muuttuvat olennaisesti. Ehdotetussa pykälässä säädettäisiin kaivosluvan haltijan kaivosviranomaiselle toimittaman vuosittaisen selvityksen sisällöstä.

Vuosittaisen selvityksen kannalta keskeisiä tietoja olisivat louhitun malmin ja sivukiven määrä, kaivoksella käsitellyn pintamaan määrä, kaivoksella tuotetun rikasteen tai muun välituotteen määrä sekä henkilötyökuukaudet. Kaivosviranomaiselle olisi ilmoitettava erittely kaivoslain 17 §:n 1 momentin 2 kohdassa tarkoittamista kaivostoiminnan sivutuotteista. Selvityksessä esitettävät tiedoovat tarpeen valvontaa varten.

Ehdotettu pykälä vastaisi pääosin voimassa olevan asetuksen 31 §:ää, Pykälään kuitenkin lisättäisiin uusi 6 kohta, jonka mukaan selvityksessä olisi ilmoitettava muut lupaviranomaisen edellyttämät valvonnan kannalta tarpeelliset tiedot. Lisäksi pykälä johdonmukaisuuden vuoksi siirrettäisiin kaivostoimintaa koskevaan 3 lukuun.

14 §. *Kaivosluvan haltijan järjestämä yleisölle avoin tilaisuus.* Pykälä olisi uusi.Pykälässä annettaisiin tarkemmat säännökset kaivoslain 18 §:n 3 momentin tarkoittamasta yleisölle avoimesta tilaisuudesta. Asetuksen sääntelyllä pyrittäisiin varmistamaan riittävä tietoisuus avoimen tilaisuuden järjestämisestä sekä keskeisille tahoille tosiasiallinen mahdollisuus osallistua tilaisuuteen.

Ehdotetun pykälän 1 momentin mukaan luvanhaltijan olisi ilmoitettava tilaisuudesta kaivosalueen kiinteistön ja naapurikiinteistön omistajille ja niille muille henkilöille ja yhteisöille, keiden etua, oikeutta tai velvollisuutta kaivostoiminta saattaa koskea. Tällaisia tahoja voivat olla esimerkiksi kiinteistöjen vuokralaiset ja lähialueen elinkeinoharjoittajat. Sääntelyllä pyritään takaamaan kiinteistön omistajille, alueen asukkaille sekä muille toiminnan vaikutuspiirissä oleville tahoille mahdollisuus kuulla kaivoksen toiminnasta sekä ilmaista mielipiteitään.

Tilaisuudesta olisi lisäksi ilmoitettava kaivosalueen kunnille. Tieto annettaisiin kunnan kirjaamoon. Kaivostoiminnalla saattaa olla vaikutusta kunnalle säädettyjen tehtävien hoitoon. Kunta vastaa alueellaan maankäytön suunnittelusta ja sen tulee alueellaan valvoa ja edistää ympäristönsuojelua siten, että luontoa ja muuta ympäristöä suojelemalla, hoitamalla ja kehittämällä turvataan kunnan asukkaille terveellinen, viihtyisä ja virikkeitä antava sekä luonnontaloudellisesti kestävä elinympäristö. Kunnille tiedottamisen tavoitteena on myös lisätä paikallista tietoisuutta kaivostoiminnasta sekä lisätä vuorovaikutusta kaivosviranomaisen ja kunnan kesken. Kunnalla ei olisi velvoitetta tiedon edelleen jakamisesta, vaan kunta itse päättäisi tarpeidensa mukaan, mihin se tietoa yleisölle avoimesta tilaisuudesta käyttäisi.

Tilaisuudesta olisi ilmoitettava myös muille asian kannalta merkittäville viranomaisille. Kaivostoiminnan kannalta merkittäviä viranomaisia olisivat alueen elinkeino-, liikenne- ja ympäristökeskukset, aluehallintovirastot ja maakuntien liitot. Elinkeino-, liikenne- ja ympäristökeskus ohjaa ja edistää ympäristönsuojelulaissa (527/2014) tarkoitettujen tehtävien hoitamista alueellaan, valvoo näiden säännösten noudattamista sekä käyttää osaltaan ympäristönsuojelun yleisen edun päätösvaltaa ympäristönsuojelulain mukaisessa päätöksenteossa. Aluehallintovirasto toimii valtion ympäristölupaviranomaisena. Lisäksi se käsittelee sen toimialaan kuuluvat ilmoituksenvaraista toimintaa koskevat asiat. Maakuntaliitot vastaavat alueellaan alueiden kehittämisestä sekä maakuntakaavoituksesta. Maakuntaliiton näkemykset ovat merkityksellisiä muun ohella esimerkiksi mietittäessä alueen jatkokäyttöä kaivostoiminnan lopettamisen jälkeen.

Saamelaisten kotiseutualueella tilaisuudesta olisi ilmoitettava saamelaiskäräjille. Kaivoslain perustelujen mukaan yleisölle avoimessa tilaisuudessa kaivostoiminnan vaikutuksia selvitettäessä on tuotava esiin toiminnan vaikutukset saamelaisten oikeuksille alkuperäiskansana toiminnan kohdistuessa saamelaisten kotiseutualueelle. Velvollisuudella ilmoittaa yleisölle avoimesta tilaisuudesta täydennettäisiin saamelaisten oikeuksien toteutumista ja taattaisiin näille myös tosiasiallinen tieto tilaisuuden järjestämisestä sekä mahdollisuus osallistua yleisölle avoimiin tilaisuuksiin. Tilaisuudesta olisi lisäksi ilmoitettava koltta-alueella kolttien kyläkokoukselle ja poronhoitoalueella asianomaisille paliskunnille.

Tilaisuudesta olisi ilmoitettava myös luvanhaltijan verkkosivuilla.

Ilmoitus olisi tehtävä viimeistään kaksi viikkoa ennen tilaisuutta kirjallisesti. Vaatimuksella pyrittäisiin varmistamaan tahoille riittävä aika tilaisuuteen osallistumiseen.

Pykälän 2 momentin mukaan tilaisuus voitaisiin järjestää myös verkkotilaisuutena. Tarkoituksena on varmistaa, että mahdollisimman usealla asiasta kiinnostuneella olisi mahdollista osallistua tilaisuuteen.

Pykälän 3 momentin mukaan yleisölle avoimen tilaisuuden tulisi palvella alueen asukkaiden, metsähallituksen, alueen kuntien, muiden viranomaisten, kansalaisjärjestöjen sekä saamelaisten kotiseutualueella saamelaiskäräjien, koltta-alueella kolttien kyläkokouksen sekä poronhoitoalueella asianomaisten paliskuntien tietotarpeita.

15 § *Jälkitoimenpiteet kaivosalueen ja kaivoksen apualueen saattamiseksi yleisen turvallisuuden vaatimaan kuntoon.* Pykälä olisi uusi. Pykälässä säädettäisiin tarkemmin niistä toimenpiteistä, jotka kuuluisivat kaivoslain 143 §:n 1 momentin mukaiseen kaivoksen ja sen apualueen saattamiseen yleisen turvallisuuden vaatimaan kuntoon. Säännöksillä on vaikutusta kaivoslain mukaisten vakuuksien määräytymiseen. Niiden perusteella kaivosviranomaisen on mahdollista tarkemmin arvioida niitä toimenpiteitä, jotka vakuuden on katettava ja siten arvioida tarkemmin vakuuden riittävää määrää. Vastaavasti erillinen asetustason sääntely parantaa laajan yleisön mahdollisuuksia ymmärtää kaivostoiminnan harjoittajalta edellytettävien jälkitoimenpiteiden sisältöä. Pykälän 1 momentissa säädettäisiin niistä toimista, joita asetuksen mukaan vaadittaisiin kaikilla kaivoksilla. Pykälän 2 ja 3 momenteissa säädettäisiin erikseen avolouhoksilta sekä maanalaisilta kaivoksilta edellytettävistä toimista. Avolouhoksissa ja maanalaisissa louhoksissa tulisi siten toteuttaa erikseen toimia kaivoksissa yleisesti edellytettyjen jälkitoimenpiteiden lisäksi. Pykälän 4 momentissa säädettäisiin kaivostoiminnan harjoittajan velvollisuudesta toteuttaa muut kaivosviranomaisen tarpeelliseksi katsomat yleisen turvallisuuden kannalta tarpeelliset toimet.

Pykälän 1 momentissa säädettäisiin kaikissa kaivoksissa edellytettävistä yleiseen turvallisuuteen liittyvistä jälkitoimista.

Pykälän 1 momentin 1 kohdan mukaan olisi huolehdittava jälkihoitovaiheen turvallisuuden kannalta hyödyllisten rakenteiden ja rakennelmien säilyttämisestä. Jälkihoitovaiheen turvallisuuden kannalta hyödyllisiä voivat olla esimerkiksi alueella jo olevat tiet sekä aidat ja muut turvallisuusrakenteet.

Pykälän 1 momentin 2 kohdassa edellytettäisiin tarvittavia maastonmuokkauksia ja konetöitä alueen kunnostamiseksi ja saattamiseksi yleisen turvallisuuden edellyttämälle tasolle. Tarvittavilla maastonmuokkauksilla ja konetöillä tarkoitettaisiin ainakin epätasaisen ja kivikkoisen maaston tasaamista ja luiskaamista turvallisen kulkemisen mahdollistamiseksi alueella sekä ramppeja ja muita kulkemisen mahdollistavia ja yleisen turvallisuuden edellyttämiä maanmuokkauksia.

Pykälän 1 momentin 3 kohdan mukaan rikastushiekka-alueet, jätealtaat ja liuoskiertoon liittyvät altaat olisi aidattava, jos se on tarpeen näiden alueiden turvallisuuden varmistamiseksi. Näihin alueisiin saattaa liittyä vaaroja esimerkiksi niiden vettyväisyyden ja mutaisuuden vuoksi. Aidoituksen tarkoituksena on varmistaa, etteivät alueella liikkuvat ihmiset tai eläimet kulje vaaraa aiheuttaville alueille. Sopiviksi aidoiksi katsottaisiin esimerkiksi riista-aidat ja riittävän korkeat sinkityt teräsaidat sekä muut vastaavat aidat. Aitaukset olisi purettava, jos yleinen turvallisuus ei enää edellytä niiden pitämistä paikallaan.

Pykälän 1 momentin 4 kohdan mukaan kaivostoiminnan harjoittajan tulisi huolehtia alueelle jätettävien rakennusten ja rakennelmien välttämättömästä turvallisuudesta. Kaivoslain 144 §:ssä säädetyn mukaisesti lähtökohtana on, että kaivostoiminnan päätyttyä kaivosalueen maanpinnalla olevat rakennukset ja rakennelmat on poistettava alueelta pykälässä asetetun kahden vuoden määräajan kuluessa. Jos toiminnanharjoittaja laiminlyö velvollisuutensa, siirtyvät rakennukset ja rakennelmat korvauksetta kiinteistön omistajalle, joka voi vaatia niiden poistamista toiminnanharjoittajan kustannuksella. On kuitenkin mahdollista, että kaivostoiminnan harjoittaja ja kiinteistön omistaja tai alueen tuleva käyttäjä sopivat rakennusten säilyttämisestä alueen tulevaa käyttöä varten. Kaivosviranomainen voi lisäksi pykälän 2 momentin mukaan väliaikaisesti kieltää kaivostoimintaan liittyvien rakennusten ja rakennelmien poistamisen, jos tämä vaarantaa kaivoksen mahdollisen tulevan käytön tai louhimistyön tai vaikeuttaa niitä. Rakennusten ja rakennelmien yleisen turvallisuuden varmistamiseksi asetuksen 5 kohdassa säädettäisiin siten, että niissä tilanteissa, joissa alueella sijaitsevia rakennuksia ja rakennelmia ei tarvitse tai saa poistaa, tulisi toiminnanharjoittajan huolehtia siitä, että ne siirtyvät kiinteistön omistajalle yleisen turvallisuuden kannalta välttämättömässä kunnossa.

Pykälän 1 momentin 5 kohdan mukaan edellytettäisiin kairareikien suojaputkien sekä metallisten maaputkien turvallisuudesta huolehtimista. Turvallisuudesta huolehtiminen tarkoittaisi tyypillisesti kairareikien suojaputkien katkaisua mahdollisimman lähelle maanpintaa ja avoimien putkien päiden hatutusta sekä metallisten maaputkien katkaisua ja tulppausta/hatutusta.

Pykälän 1 momentin 6 kohdan mukaan olisi huolehdittava kemikaalien ja räjähteiden poistamisesta. Luvan haltijan olisi huolehdittava kemikaalien ja räjähteiden säilyttämisestä yleisen turvallisuuden edellyttämällä tavalla niiden poistamiseen asti.

Pykälän 2 momentissa säädettäisiin niistä toimista, joita avolouhoksissa edellytettäisiin edellä mainittujen lisäksi. Avolouhoksiin liittyy erityisiä vaaratekijöitä, joiden huomioon ottaminen edellyttää erillistä sääntelyä.

Pykälän 2 momentin 1 kohdan mukaan kaivostoiminnan harjoittajan olisi huolehdittava louhoksen reunoille soveltuviin kohtiin luiskat, jotka mahdollistavat vedellä täyttyneestä louhoksesta pois pääsemisen turvallisesti, jos louhoksen annetaan täyttyä vedellä kaivostoiminnan lopettamisen jälkeen.

Pykälän 2 momentin 2 kohdan mukaan avolouhoksessa olisi huolehdittava niistä yleisen turvallisuuden edellyttämistä aitaus- ja muista toimista, joilla ehkäistään avolouhokseen liittyvää putoamisvaaraa tai muuta avolouhoksen ominaisuuksista johtuvaa vaaraa. Käytännössä avolouhos olisi aidattava ja alueelle olisi asetettava varoituskylttejä sekä huolehdittava kasvillisuuden raivauksesta louhoksen reunojen lähellä. Aitaukset ja muut rakenteet olisi purettava, kun avolouhos on täytetty tai se on täyttynyt vedellä, jos louhokseen ei liity enää turvallisuutta vaarantavaa putoamisvaaraa tai muuta sellaista vaaraa, joka edellyttäisi aitaustoimia tai muita turvallisuustoimia. Yleisen turvallisuuden sitä edellyttäessä varoituskyltit sekä aitaukset ja muut turvarakenteet olisi kuitenkin jätettävä paikalleen. Arvioitaessa tarvetta niiden paikalleen jättämiselle, tulisi huomioida erityisesti vedenpinnan korkeus, kun louhos on täyttynyt vedellä, avolouhoksen reunojen kestävyys ja laatu sekä louhoksen täyttäneen veden soveltuvuus eläinten ja ihmisten käyttöön.

Pykälän 3 momentissa säädettäisiin niistä yleisen turvallisuuden ja kunnostamisen edellyttämistä toimista, joita maanalaisissa louhoksissa edellytettäisiin kaikilta kaivoksilta edellytettävien toimien lisäksi. Maanalaisiin louhoksiin liittyy niiden ominaispiirteistä johtuvia vaaratekijöitä jotka edellyttävät erillistä sääntelyä.

Pykälän 3 momentin 1 kohdan mukaan edellytettäisiin pääsyn estämistä maanalaisen kaivokseen sekä maan pinnalle ulottuvien kuilujen ja ilmanvaihtonousujen tukkimista. Tällä tarkoitettaisiin maanalaiseen kaivokseen johtavien suuaukkojen sulkemista esimerkiksi lohkareilla tai betoniseinämällä sekä ilmanvaihtonousujen/kuilujen peittämistä tai muuta sulkemista, siten, että pääsy kaivokseen estyy.

Pykälän 3 momentin 2 kohdan mukaan sortuma- ja painaumavaaralliset alueet olisi aidattava sekä merkittävä maastoon varoituskylteillä. Aidoituksen ja varoituskylttien asentamisella pyritään rajoittamaan kulkua sortumavaarallisille alueille. Sopiviksi aidoiksi katsottaisiin esimerkiksi riista-aidat ja riittävän korkeat sinkityt teräsaidat sekä muut vastaavat aidat.

Pykälän 4 momentin mukaan kaivostoiminnan harjoittajan tulisi huolehtia myös muista yleisen turvallisuuden edellyttämistä toimista alueella. Kaivostoiminnan erityispiirteiden vuoksi 1—3 momenteissa säädetyt listat eivät olisi tyhjentäviä vaan toiminnanharjoittajan olisi huolehdittava myös muista yleisen turvallisuuden kannalta tarpeellisista lopettamistoimista. Kaivosviranomaisen tulisi voida määrätä yleisen turvallisuuden edellyttämistä toimista myös yksittäistapauksissa ilmenevien tarpeiden mukaisesti.

16 §. *Jälkitoimenpiteet kaivosalueen ja kaivoksen apualueen kunnostamiseksi, siistimiseksi ja maisemoimiseksi.* Pykälä olisi uusi. Pykälässä säädettäisiin tarkemmin niistä toimenpiteistä, jotka kuuluisivat aina kaivoslain 143 §:n 1 momentin mukaiseen alueen kunnostamiseen, siistimiseen ja maisemointiin. Toimenpiteillä ja niiden sääntelyllä on vaikutusta myös kaivoslain mukaisten vakuuksien määräytymiseen, sillä säännösten perusteella kaivosviranomaisen on mahdollista tarkemmin arvioida niitä toimenpiteitä, jotka kaivosvakuuden on katettava ja siten arvioida tarkemmin vakuuden riittävää määrää. Kunnostamiseen, siistimiseen ja maisemointiin kuuluu maaperän rakenteellinen kunnostaminen siten, ettei se estä alueen käyttöä tai alueella kulkemista sekä sellaiset toimet, joilla poistetaan maastosta kaivostoiminnan jälkiä ja irtaimistoa. Pilaantunutta maaperää koskevat toimenpiteet kuuluvat ympäristönsuojelulain, ja roskaantunut maaperä jätelain, soveltamisalaan.

Kaivoslain 18 §:n 4 kohdan mukaan kaivosluvan haltija on velvollinen huolehtimaan siitä, että kaivosalueen tulevaa käyttöä tai esiintymän tulevaa hyödyntämistä ei vaaranneta tai vaikeuteta. Asetuksen 15 §:ssä säädettävillä toimilla mahdollistettaisiin osaltaan myös alueen uuden käyttötarkoituksen mukainen käyttö. Kaivoslain uudistuksessa alueiden tulevaa käyttöä koskevaa lain 18 §:ää tarkennettiin siten, että luvanhaltijan tulee aiempaa selvemmin ottaa huomioon kaivosalueen tuleva käyttö myös muuten kuin alueelle mahdollisesti myöhemmin tulevan kaivostoiminnan kannalta. Lainkohdan perusteluissa maakunnan liitto on mainittu kontaktiviranomaisena, jonka kanssa alueen jatkokäyttöä tulisi alkuvaiheen selvittelyssä kartoittaa. Kunnostus-, siistimis- ja maisemointitoimissa tulisi soveltuvin osin ottaa huomioon maakunnan liiton kanssa käydyt keskustelut ja muut olemassa olevat suunnitelmat alueen tulevasta käytöstä. Tarkoituksena on varmistaa, ettei alueelta poisteta esimerkiksi tulevaa käyttötarkoitusta hyödyttävää tiestöä tai sähkölinjoja.

Pykälän 1 momentin 1 kohdan mukaan kaivostoiminnan harjoittajan tulisi huolehtia koneiden ja laitteiden sekä muun alueelle kuulumattoman irtaimen materiaalin poistamisesta alueelta. Irtaimella materiaalilla tarkoitettaisiin muun muassa käyttökelpoisia sähkölaitteita ja työkaluja. Tyypillisesti toiminnanharjoittajat poistavat irtaimen materiaalin sekä koneet ja laitteet alueelta omatoimisesti, sillä niillä on taloudellista arvoa. Käytännössä velvoite tulee sovellettavaksi silloin, kun toiminnanharjoittaja ei omista aluetta. Silloinkin kun toiminnanharjoittaja omistaa alueen, tulee tämän huolehtia irtaimiston ja työkoneiden poistamisesta muun sääntelyn, kuten jätelainsäädäntöön kuuluvan roskaamiskiellon, sitä edellyttäessä.

Pykälän 1 momentin 2 kohdan mukaan toiminnanharjoittajan olisi huolehdittava tarpeettomaksi käyvän tiestön purkamisesta.

Pykälän 1 momentin 3 kohdan mukaan olisi huolehdittava purettavien maanpäällisten rakennusten ja rakennelmien alla olevan maapohjan sekä purettujen polttonesteiden jakeluasemien maa-alueiden kunnostamisesta, siistimisestä ja maisemoinnista. Maapohja tulisi siistiä sekä kunnostaa rakenteellisesti sellaiseksi, ettei se estä alueen käyttöä tai kulkemista.

Pykälän 1 momentin 4 kohdan mukaan olisi huolehdittava vesienhallintarakenteiden, eli putkilinjojen ja pumppaamojen, purkamisesta sekä vesienkäsittelyaltaiden maansiirtotöistä, siistimisestä ja maisemoinnista. Maisemoinnilla tarkoitettaisiin kohdassa käytännössä altaiden tasaamista.

Pykälän 1 momentin 5 kohdan mukaan olisi huolehdittava tarpeettomaksi jäävien sähkölinjojen purkamisesta.

Pykälän 2 momentin mukaan kaivostoiminnan harjoittajan tulisi huolehtia myös muista välttämättömistä kunnostamis-, siistimis- ja maisemointitoimista. Kaivostoiminnan ja kaivosalueiden moninaisuuden vuoksi pykälän 1 momentin listaus ei olisi tyhjentävä vaan toiminnanharjoittajan olisi huolehdittava kunnostamis-, siistimis- sekä maisemointitoimista välttämättömien tarpeiden mukaan myös muilta osin. Kaivosviranomainen voisi määrätä alueen kaivostoiminnan harjoittajalta edellytettävistä toimista myös yksittäistapauksissa ilmenevien tarpeiden mukaisesti.

**4 Luku**

**Lupamenettelyt**

17 §. *Malminetsintälupahakemus.* Kaivoslain 34 §:ssä on säädetty lain tasolla siitä, mitä tietoja malminetsintälupahakemuksessa on esitettävä*.* Ehdotetussa pykälässä säädettäisiin malminetsintälupahakemuksen tarkemmasta sisällöstä. Pykälä vastaisi sisällöltään pääosin voimassaolevan asetuksen pykälää 12, kuitenkin niin, että pykälään tehtäisiin eräitä lisäyksiä ja täsmennyksiä. Hakemuksella ja sen valmiusasteella on merkitystä kaivoslain 32 §:n mukaista etuoikeusjärjestystä ajatellen. Kaivoslain 34 §, tarkennettuna asetuksen säännöksellä, muodostaa perustason, jonka pohjalta vireille tullut malminetsintähakemus saa kaivoslain 32 §:n mukaisen etuoikeuden suhteessa muihin kaivoslain hakemuksiin. Kyse on siis etuoikeusjärjestyksestä esimerkiksi malminetsintähakemuksen ja myöhemmin tulleen varausilmoituksen välillä.

Pykälän 1 momentin 1 kohta vastaisi voimassaolevaa sääntelyä. Sen mukaan hakemuksessa olisi esitettävä tarvittavat tiedot hakijasta, hakijan nimi, yhteystiedot ja kotipaikka.

Voimassaolevaan asetukseen nähden uutena vaatimuksena säädettäisiin pykälän 1 momentin 2 kohdassa siitä, että malminetsintälupahakemuksessa tai sen liitteissä olisi esitettävä myös hakijan yhteyshenkilö ja lisätietojen antaja Suomessa, nimi, asema yhtiössä ja yhteystiedot. Tarkennetuilla tietovaatimuksilla pyrittäisiin varmistamaan tiedonkulku luvanhakijan, viranomaisen ja laajemman yleisön välillä. Läpinäkyvyyden parantamiselle pyritään myös vahvistamaan laajan yleisön luottamusta toimintaan.

Pykälän 1 momentin 3 kohta vastaisi muuten voimassaolevan asetuksen 1 momentin 2 kohtaa, mutta sanamuotoa tarkennettaisiin siten, että hakijan olisi toimitettava luotettava selvitys hakijan asiantuntemuksesta, teknisestä suorituskyvystä ja taloudellisesta kyvystä harjoittaa haettuun lupaan perustuvaa toiminta. Täsmennetyllä vaatimuksella selvityksen luotettavuudesta pyrittäisiin varmistamaan toimitettavien selvitysten laatu. Hakijan selvityksestä tulee olla mahdollista päätellä luotettavasti hakijan tosiasiallinen kyky harjoittaa haettuun lupaan perustuvaa toimintaa. Pykälän 1 momentin 4 kohta vastaisi voimassaolevaan asetuksen 12 §:n 1 momentin 3 kohtaa ja sen nojalla tulisi toimittaa selvitys hakijan käytössä olevan henkilöstön ammatillisesta pätevyydestä. Asiantuntemus voisi olla hakijalla itsellään tai hakija voisi osoittaa, miten käyttöön hankittaisiin riittävä ja tarvittava asiantuntemus. Malminetsintälupahakemuksissa asiaa arvioitaisiin erityisesti ottaen huomioon tutkimussuunnitelma ja jälkitoimenpiteiden toteutus.

Pykälän 1 momentin 5 ja 6 kohdan mukaan hakemuksessa tulisi esittää malminetsintä alueesta seuraavia tietoja: malminetsintäalueen maantieteellinen sijainti sisältäen kiinteistön tai muiden rekisteriyksiköiden nimen ja kiinteistötunnuksen sekä malminetsintäalueen kokonaispinta-ala ja jokaisen kiinteistön tai muiden rekisteriyksiköiden osalta pinta-ala vähintään 0,1 hehtaarin tarkkuudella. Kohdat vastaisivat voimassaolevan asetuksen 12 §:n 1 momentin 4 ja 5 kohtia.

Pykälän 1 momentin 7 kohdan nojalla hakemukseen tulisi sisältyä tiedot tarpeellisten tutkimusten määrästä, laadusta, laajuudesta ja aikataulusta. Jos tutkimussuunnitelman mukaan on tarkoitus tehdä koelouhintaa tai muuta ympäristö- ja muilta vaikutuksiltaan vastaavaa toimintaa, on tutkimussuunnitelmassa selvitettävä yksityiskohtaisesti toimenpiteen laatu, laajuus, aikataulu ja vaikutusalue. Kohta vastaisi voimassaolevan asetuksen 12 §:n 1 momentin 6 kohtaa.

Pykälän 1 momentin 8 kohdan nojalla hakemuksessa tulisi olla tutkimussuunnitelman toteutumiseen liittyvät tiedot suojelun kannalta merkittävistä luonto- ja kulttuuriarvoista malminetsintäalueella. Selvitykseen tulisi sisältyä viranomaisten rekistereistä saatavilla olevat tiedot. Selvitykseltä vaadittava tarkkuusaste vaihtelee sen mukaan, missä vaiheessa malminetsintätutkimukset ovat ja mitä toimenpiteitä hakija on tutkimussuunnitelmassaan esittänyt. Selvityksellä ei olisi merkitystä arvioitaessa hakemuksen etuoikeutta kaivoslain 32 §:n nojalla. Lausunnonantajista erityisesti ELY-keskuksen ympäristövastuualueen lausunto on merkitsevässä asemassa. Kohta vastaisi voimassaolevan asetuksen 12 §:n 1 momentin 7 kohtaa.

Pykälän 1 momentin 9 kohta vastaisi voimassaolevan asetuksen 12 §:n 1 momentin 8 kohtaa. Kohdassa täsmennettäisiin menettelyä, jolla selvitetään ne asianosaiset, jotka ovat suunnitellun malminetsintäalueen kiinteistöjen omistajia. Riittäviksi katsottaisiin kiinteistötietojärjestelmässä olevat tiedot (laki kiinteistötietojärjestelmästä ja siitä tuotettavasta tietopalvelusta 453/2002). Kiinteistön haltijoiden ja kaivoslain 5 § 2 momentin mukaisten kiinteistön omistajiin rinnastettavien osalta hakemukseen tulisi tarvittaessa liittää seikkaperäisempi selvitys.

Pykälän 1 momentin 10 kohdan mukaan hakijan tulisi ehdottaa malminetsintäalueelle nimeä. Kohta vastaisi voimassaolevan asetuksen 12 §:n 1 momentin 9 kohtaa

Pykälän 1 momentin 11 kohta olisi uusi. Lupaharkinnan edellytysten varmistamiseksi säädettäisiin vaatimuksesta toimittaa lupaviranomaiselle muut lupaviranomaisen edellyttämät asianmukaisen päätöksen tekemistä varten tarvittavat tiedot.

18 §. *Hakijan selvitys malminetsintälupahakemuksen mukaisen toiminnan vaikutuksista alueen saamelaiskulttuuriin.* Pykälä olisi uusi. Pykälässä säädettäisiin tarkemmin kaivoslain 34 §:n 4 mukaisesta selvityksestä malminetsinnän osalta. Lain 34 §:n 4 momentin mukaan, jos hakemuksen kohteena oleva alue sijaitsee saamelaisten kotiseutualueella, hakijan on selvitettävä hakemuksen mukaisen toiminnan vaikutukset saamelaisten oikeudelle alkuperäiskansana ylläpitää ja kehittää kieltään, kulttuuriaan ja perinteisiä elinkeinojaan. Luvanhakija on selvitettävä hakemuksen mukaisen toiminnan vaikutukset myös saamelaisten kotiseutualueen ulkopuolella, jos hakemuksen mukaisella toiminnalla on huomattava merkitys saamelaisten oikeuksien kannalta alkuperäiskansana. Kun otetaan huomioon malminetsintäluvan nojalla sallittuja toimenpiteitä koskevat rajoitukset, saamelaisten kotiseutualueen ulkopuolella tapahtuvaa malminetsintää ei lähtökohtaisesti voi pitää sellaisena toimintana, jolla olisi huomattava merkitys saamelaisten oikeuden kannalta alkuperäiskansana.

Lupahakemuksessa toimitettu selvitys toimii kaivoslain 38 §:n tarkoittaman yhteistyömenettelyn pohjana ja toimitettujen selvitysten laatu muodostaa edellytykset 38 §:n tarkoittaman yhteistyömenettelyn vaikuttavuudelle. Lain 34 §:n 4 momentin 1-5 kohdissa säädetään niistä seikoista, jotka selvityksessä on otettava erityisesti huomioon. Selvitysten riittävän laadun varmistamiseksi asetuksessa selvityksen sisältöä ja siinä käytettävää tietopohjaa tarkennettaisiin muun muassa luettelemalla ne seikat, joista seuraavia vaikutuksia hakijan tulisi arvioida. Hakijan laatimalle selvitykselle asetettava vaatimustaso olisi riippuvainen toiminnan laadusta ja laajuudesta. Tyypillinen malminetsintätyö, johon ei liity esimerkiksi koelouhintaa, on varsin pienimuotoista.

Selvitykseen olisi sisällytettävä kaivoslain 34 §:n 4 momentin 3 kohdan tarkoittamat tiedot alueen käytöstä ja merkityksestä alueen saamelaiskulttuurille. Hakijan tulisi kartoittaa alueen käyttö ja merkitys saamelaiskulttuurille suhteellisuusperiaate huomioon ottaen. Alueen käyttö ja merkitys alueen saamelaiskulttuurille olisi siten kartoitettava ottaen huomioon esimerkiksi harjoitettavan toiminnan laatu ja laajuus sekä alueen saamelaiskulttuuria koskevien tietojen julkinen saatavuus.

Momentin mukaan toiminnan vaikutuksia arvioitaessa tulisi ottaa huomioon toiminnan yhteisvaikutukset hakemuksessa tarkoitetun alueen läheisyydessä olevien vastaavien voimassa olevien lupien kanssa. Tietoja muista vastaavista luvista alueen läheisyydessä voi saada esimerkiksi kaivosrekisterin karttapalvelusta.

Selvityksen pohjalta hakijan tulisi esittää perusteltu arvio siitä voidaanko kyseessä olevalla alueella luvan myöntämisestä huolimatta edelleen ylläpitää ja kehittää saamelaiskulttuuria sekä harjoittaa saamelaisten perinteisiä elinkeinoja.

Toiminnan vesistö- ja ympäristövaikutukset arvioidaan tarvittaessa osana esimerkiksi vesilain (587/2011) ja ympäristönsuojelulain (527/2014) lupaharkintaa.

Pykälän 2 momentissa lueteltaisiin seikat, jotka arviossa tulisi ottaa huomioon.

Pykälän 2 momentin kohdan 1 mukaan arviossa tulisi ottaa huomioon 16 §:n 1 momentin alakohdissa 3—8 tarkoitetut tiedot. Tarkoitetuista tiedoista käy ilmi lupahakemuksen kohteena olevan malminetsintätoiminnan laatu.

Pykälän 2 momentin kohdan 2 mukaan arviossa olisi otettava huomioon alueella ja sen välittömässä läheisyydessä sijaitsevat porojen laidunnusalueet ja kulkureitit. Porojen laidunnusalueet ja kulkureitit ovat keskeisiä kaivoslain 34 §:n 4 momentin 3 kohdassa tarkoitettuja alueita. Niitä koskevaa tietoa on saatavilla avoimista tietolähteistä. Tietoa poronhoidon rakenteista on asianomaisella maakunnan liitolla ja paliskunnilla, joista jälkimmäisellä on myös tietoa porojen kuljetusreiteistä. Poronhoidon rakenteista ja porojen kuljetusreiteistä on tietoa myös Metsähallituksella tai paliskuntain yhdistyksellä.

Pykälän 2 momentin kohdan 3 mukaan arviossa olisi otettava huomioon alueelle ja sen välittömään läheisyyteen kohdistuva matkailu ja metsätalous ja muut tiedossa olevat aluetta rasittava alueen käyttömuodot. Muita pykälässä tarkoitettuja lain 34 §:n 4 momentin 4 kohdan mukaisia mahdollisia rajoitteita voivat olla esimerkiksi sotilaalliseen maanpuolustukseen liittyvät alueiden käyttörajoitukset.

Pykälän 2 momentin kohdan 4 mukaan arviossa olisi otettava huomioon mahdollisuus haittojen poistamiseen tai niiden vähentämiseen. Monien momentin 1—6 kohdissa tarkoitettujen tekijöiden vaikutuksia pystytään rajoittamaan tai poistamaan toiminnan suunnittelulla.

19 §. *Malminetsintälupahakemuksen liitteet.* Pykälässä säädettäisiin malminetsintälupahakemuksen liitteistä. Pykälä vastaisi pääosin voimassaolevan asetuksen 13 §:ää, mutta sen 1 momenttiin lisättäisiin uusi 5 kohta. Hakemuksen paikkatiedot toimitettaisiin ensisijaisesti tiedostona, mutta kaivosviranomaisella olisi mahdollisuus tarpeen mukaan pyytää paikkatiedot myös paperitulosteena. Yleispiirteisellä kartalla tarkoitettaisiin sellaista selvitystä, jonka perusteella viranomaisten ja maanomistajien olisi mahdollista saada yleiskuva haetun alueen sijainnista. Momentin 3 kohdan tiedostolla tarkoitettaisiin paikkatietotiedostoa, jonka avulla kaivosviranomainen voisi sijoittaa haetun alueen tarkasti käytössään olevan tietojärjestelmän paikkatieto-ohjelmaan. Tämä palvelisi myös kaivoslain 58 §:n 7 momentin mukaista tiedonsiirtoa kiinteistötietojärjestelmään.

Pykälän 1 momentin 4 kohdassa edellytettäisiin, että hakijan olisi toimitettava virkatodistus tai kaupparekisteriote. Virkatodistus tai ote kaupparekisteristä tulisi olla enintään kolme kuukautta vanha. Pykälän 1 momentin 1-4 kohdat vastaisivat voimassaolevan asetuksen 13 §:n 1 momentin kohtia 1-4.

Pykälän 1 momentin 5 kohta olisi uusi. Sen mukaan malminetsintälupahakemukseen olisi liitettävä pykälässä 18 tarkoitettu selvitys toiminnan vaikutuksista saamelaiskulttuuriin.

Pykälän 1 momentin 6 kohta olisi uusi. Lupaharkinnan edellytysten varmistamiseksi säädettäisiin vaatimuksesta toimittaa lupaviranomaiselle muut lupaviranomaisen edellyttämät asianmukaisen päätöksen tekemistä varten tarvittavat liitteet.

20 §. *Varausilmoitus.* Pykälässä säädettäisiin tarkemmin kaivoslain 44 §:n mukaisen varausilmoituksen sisällöstä. Pykälä vastaisi osittain voimassaolevan lain 14 §:ää, mutta siihen tehtäisiin eräitä muutoksia.

Pykälän 1 momentin 1 kohdan mukaan ilmoituksessa olisi esitettävä tarvittavat tiedot varaajasta, varaajan nimi, yhteystiedot ja kotipaikka. Kohta vastaisi voimassaolevan asetuksen 14 §:n 1 momentin 1 kohtaa.

Pykälän 1 momentin 2 kohta olisi uusi. Kohdan mukaan varausilmoituksessa olisi esitettävä myös hakijan yhteyshenkilö ja lisätietojen antaja Suomessa sekä tämän nimi, asema yhtiössä ja yhteystiedot. Tarkennetuilla tietovaatimuksilla pyrittäisiin varmistamaan tiedonkulku varausilmoituksen tekijän, kaivosviranomaisen ja laajemman yleisön välillä. Nykyisen sääntelyn nojalla varauksia ovat yritykset, joilla ei ole yhteyshenkilöä Suomessa. Läpinäkymättömät järjestelyt ovat omiaan aiheuttamaan epävarmuutta sekä huolia varausilmoituksen taustalla olevista tosiasiallisista tahoista. Tietovaatimusten vahvistamisella huoliin pyrittäisiin vastaamaan. Tiedot julkaistaisiin.

Pykälän 1 momentin 3 kohdan mukaan varausilmoituksessa olisi esitettävä, mitä kaivosmineraaleja varaaja otaksuu varausalueella olevan ja mihin tieto perustuu. Vaatimus sen esittämisestä, mihin tieto perustuu, olisi uusi suhteessa voimassaolevaan sääntelyyn. Tieto voi perustua esimerkiksi aiempiin hankkeisiin taikka GTK:n avoimiin tietokantoihin. Vaatimuksella pyrittäisiin vahvistamaan tietopohjaa hankkeiden kohdentumisen perusteista sekä edistämään varausalueiden tarkoituksenmukaista kohdentumista. Muuten sääntely vastaisi voimassaolevan asetuksen 14 §:n 1 momentin 2 kohtaa.

Pykälän 1 momentin 4 kohdan mukaan ilmoituksessa tulisi esittää varausalueen pinta-ala ja kunta, jonka alueella varausalue sijaitsee. Kohta vastaisi voimassaolevan asetuksen 14 §:n 1 momentin 3 kohtaa.

Pykälän 1 momentin 5 kohdan mukaan varausilmoituksessa olisi esitettävä varauspäätöksen voimassaoloaika perusteluineen. Voimassaolevan asetuksen 14 §:n 4 kohdan sääntelyyn tehtäisiin kaivoslain uudistuksen edellyttämät muutokset. Mikäli varaaja hakisi pidempää voimassaoloaikaa kuin 12 kk, olisi sille esitettävä erityinen syy. Kaivoslain uudistuksella lähtökohtaista varausajan voimassaoloaikaa lyhennettiin 12 kuukauteen. Kaivoslain 76 §:n 1 momentin mukaan varauspäätös on voimassa enintään kaksitoista kuukautta siitä, kun varausilmoitus on tehty. Kaivoslain 76 §:n 4 momentin mukaan kaivosviranomainen voi päättää, että varauspäätös on voimassa enintään kaksikymmentäneljä kuukautta siitä, kun varausilmoitus on tehty, jos varaaja osoittaa erityisten syiden puoltavan 1 momentissa säädetystä varauksen voimassaolosta poikkeamista, elleivät varausilmoituksen käsittelyn yhteydessä ilmenneet muut syyt estä varauspäätöksen myöntämistä kahtatoista kuukautta pidemmäksi ajaksi. Kaivoslain perustelujen mukaan erityisinä syinä voitaisiin pitää esimerkiksi tilanteita, joissa aluetta koskeva tausta-aineisto edellyttää sen laadun tai laajuuden vuoksi pitempää valmisteluaikaa varaajalta tai jos malminetsintähakemukseen tarvittavien tietojen hankinta voidaan arvioida edellyttävän poikkeuksellisen suurta työmäärää.

Pykälän 1 momentin 6 kohdan mukaan varaaja voisi ehdottaa varausalueelle nimeä. Kohta vastaisi voimassaolevan asetuksen 14 §:n 1 momentin 5 kohtaa.

Pykälän 1 momentin 7 kohdan mukaan varausilmoituksessa olisi esitettävä tiedotussuunnitelma. Kohta olisi uusi. Varausilmoituksessa vaadittavan tiedotussuunnitelman tarkoituksena olisi parantaa tiedonsaantioikeutta varauksista ja tukea osaltaan toiminnan vuorovaikutteisuutta, paikallista hyväksyttävyyttä sekä vähentää tiedonpuutteesta johtuvia turhia väärinkäsityksiä ja niiden aiheuttamaa huolta laajemmassa yleisössä.

Pykälän 1 momentin 8 kohta olisi uusi. Kohdan mukaan ilmoituksessa tulisi toimittaa muut lupaviranomaisen edellyttämät asianmukaisen päätöksen tekemistä varten tarpeelliset tiedot. Vaatimuksella pyrittäisiin varmistamaan, että kaivosviranomaisella on käytössään kaikki tarvitsemansa tiedot kaivoslain 55 §:n tarkoittaman varauspäätöksen tekemistä varten.

21 § *Varausilmoituksen liitteet.* Pykälässä säädettäisiin varausilmoituksen liitteistä.

Pykälän 1 momentin 1 kohta vastaisi osin voimassaolevan asetuksen 15 §:n 1 momentin 1 kohtaa, mutta siihen tehtäisiin tarkennuksia. Kohdan mukaan varausilmoitukseen olisi liitettävä yleispiirteinen kartta varausalueen sijainnista. Jo voimassaolevan sääntelyn mukaan yleispiirteisen kartan on täytynyt olla sellainen, jonka perusteella viranomaisten ja maanomistajien on mahdollista saada yleiskuva haetun alueen sijainnista. Selkeyden vuoksi vaatimuksesta säädettäisiin kuitenkin erikseen pykälässä. Lisäksi tarkennettaisiin, että varausilmoitukseen olisi liitettävä varausalueen kartta, jossa on selkeästi merkittynä varausalueen rajat.

Pykälän 1 momentin 2 kohta vastaisi voimassaolevan asetuksen 15 §:n 1 momentin 2 kohtaa. Tiedostolla tarkoitettaisiin paikkatietotiedostoa, jonka avulla kaivosviranomainen voisi sijoittaa haetun alueen tarkasti käytössään olevan tietojärjestelmän paikkatieto-ohjelmaan.

Pykälän 1 momentin 3 kohta vastaisi voimassaolevan asetuksen 15 §:n 1 momentin 3 kohtaa. Hakijan olisi toimitettava virkatodistus tai kaupparekisteriote. Virkatodistuksen tai otteen kaupparekisteristä tulisi olla enintään kolme kuukautta vanha.

Pykälän 1 momentin 4 kohta olisi uusi. Kohdan mukaan varausilmoitukseen olisi liitettävä muut viranomaisen edellyttämät asianmukaisen päätöksen tekemistä varten tarvittavat liitteet. Vaatimuksella pyrittäisiin varmistamaan, että kaivosviranomaisella on käytössään kaikki tarvittavat liitteet kaivoslain 55 §:n tarkoittaman varauspäätöksen tekemistä varten.

22 § *Kaivoslupahakemus.* Kaivoslain 34 §:ssä on säädetty lain tasolla, mitä tietoja kaivoslupahakemuksessa on esitettävä. Pykälässä säädettäisiin kaivoslupahakemuksen tarkemmasta sisällöstä. Pykälä vastaisi pääosin voimassaolevan asetuksen 16 §:ää, mutta siihen tehtäisiin eräitä muutoksia.

Pykälän 1 momentin 1 kohta vastaisi voimassaolevan asetuksen 16 §:n 1 momentin 1 kohtaa. Ehdotetun pykälän mukaan hakemuksessa tulisi esittää hakijan nimi, yhteystiedot ja kotipaikka.

Pykälän 1 momentin 2 kohta olisi uusi. Kohdan mukaan varausilmoituksessa olisi esitettävä myös hakijan yhteyshenkilö ja lisätietojen antaja Suomessa, nimi, asema yhtiössä ja yhteystiedot. Tarkennetuilla tietovaatimuksilla pyrittäisiin varmistamaan tiedonkulku luvanhakijan, kaivosviranomaisen sekä laajemman yleisön välillä. Tiedot julkaistaisiin.

Pykälän 1 momentin 3 kohta vastaisi voimassaolevan asetuksen 16 §:n 1 momentin 2 kohtaa. Hakemuksessa tulisi selvittää kaivosalueella tai kaivoksen apualueella sijaitsevien kiinteistöjen ja muiden rekisteriyksiköiden nimet ja kiinteistötunnukset.

Pykälän 1 momentin 4 kohta vastaisi voimassaolevan asetuksen 16 §:n 1 momentin 3 kohtaa. Hakemusalueesta tulisi esittää sekä kokonaispinta-ala, että pinta-alan jakautuminen kiinteistökohtaisesti eriteltynä niin, että kunkin kiinteistön osalta selviää, kuinka iso alue kyseisestä kiinteistöstä kuuluu haettuun kaivosalueeseen ja kuinka iso alue kaivoksen apualueeseen. Kaivoslupahakemukseen tulisi liittää myös kaivoksen vaikutusalueen kiinteistötiedot.

Pykälän 1 momentin 5 kohta vastaisi voimassaolevan asetuksen 16 §:n 1 momentin 4 kohtaa. Hakemuksesta tulisi käydä perustellusti ilmi hakemusalueen laajuuteen vaikuttavat seikat sekä millä perusteilla on päädytty juuri kyseiseen sijaintiin ja alueiden käyttöön. Hakemuksessa tulisi esitellä kaivoksen toimintojen sijoittelu haetulle kaivosalueelle sekä infrastruktuurin rakentamisen tarve.

Pykälän 1 momentin 6 kohta vastaisi voimassaolevan asetuksen 16 §:n 1 momentin 5 kohtaa. Hakemuksessa tulisi selvittää alueella tehdyt malminetsintätutkimukset ja niiden tulokset sekä käsitys alueella tai sen läheisyydessä vielä olevasta malmipotentiaalista. Hakijan tulisi selvittää hankkeen malmivarantoarvio, sekä miten tämä arvio on tehty. Hakemuksessa tulisi antaa selvitys malmin louhinnallisista ja metallurgisista ominaisuuksista, sekä muista tiedoista, joihin hakija perustaa käsityksensä siitä, että esiintymän hyödyntäminen olisi todennäköistä ja taloudellisesti kannattavaa.

Pykälän 1 momentin 7 kohta vastaisi voimassaolevan asetuksen 16 §:n 1 momentin 6 kohtaa. Kohdan mukainen selvitys taloudellisista edellytyksistä olisi suhteutettava hankkeen kokoon. Jos kyseessä on pelkkä louhostoiminta ilman rikastuslaitosta, voitaisiin selvitys antaa yleisluontoisena. Suurten kaivoshankkeiden, jotka sisältäisivät rikastus- ja muuta toimintaa sekä laajoja aluevarauksia, osalta selvityksen tulisi olla seikkaperäinen.

Pykälän 1 momentin 8 kohta olisi uusi. Kaivoslupahakemuksessa tai sen liitteissä olisi esitettävä selvitys hakijan organisaatiosta ja osaamisesta. Selvityksen tulisi olla sellainen, että kaivosviranomainen pystyy asianmukaisesti arvioimaan, onko hakijalla edellytykset harjoittaa haetun luvan mukaista toimintaa, sekä tarkoitus tosiasiasiassa huolehtia kaivostoiminnan aloittamisesta. Säännöksen tarkoituksena on erityisesti estää sellaisten kaivoslupahakemusten hyväksyminen, joissa hakemus on tehty keinottelutarkoituksessa tai joissa tavoitteena on säilyttää esiintymän hyödyntämisoikeus hakijan hallinnassa ja samalla estää muiden toimijoiden mahdollisuudet esiintymän jatkokehittämiseen.

Pykälän 1 momentin 9 kohdassa täsmennettäisiin menettelyä, jolla selvitetään ne asianosaiset, jotka ovat suunnitellun kaivosalueen kiinteistöjen sekä kaivosalueen naapurikiinteistöjen omistajia ja ne muut henkilöt tai yhteisöt, keiden etua, oikeutta tai velvollisuutta kaivosluvan myöntäminen saattaa koskea. Kohta vastaisi pääosin voimassaolevan asetuksen 16 §:n 1 momentin 7 kohtaa, mutta siihen tehtäisiin eräitä tarkennuksia. Pykälän vaatimus naapurikiinteistöjen omistajien ilmoittamisesta olisi uusi. Vaatimus lisättäisiin, sillä kaivostoiminta saattaa aiheuttaa sellaista rasitusta naapurikiinteistölle, josta säädetään eräistä naapuruussuhteista annetussa laissa (26/1920). Lisäksi vaadittaisiin uutena vaatimuksena tietoa pykälässä tarkoitettujen tahojen tiedossa olevista sähköpostiosoitteista. Vaatimuksella pyritään tiedonkulun sujuvoittamiseen. Muuten riittäviksi katsottaisiin kiinteistötietojärjestelmässä olevat tiedot (laki kiinteistötietojärjestelmästä ja siitä tuotettavasta tietopalvelusta). Kiinteistön haltijoiden ja kaivoslain 5 § 2 momentin mukaisten kiinteistön omistajiin rinnastettavien osalta hakemukseen tulisi tarvittaessa liittää seikkaperäisempi selvitys.

Pykälän 1 momentin 10 kohta vastaisi voimassaolevan asetuksen 16 §:n 1 momentin 8 kohtaa. Hakemuksessa tulisi toimittaa esiintymän geologinen malli sekä louhossuunnitelmat. Hakemuksessa tulisi perustellusti selvittää suunniteltu louhintamenetelmä, louhosten rakenteellinen mitoitus sekä geologiset ja kalliomekaaniset ominaisuudet, joilla saattaa olla vaikutusta louhinnan toteuttamiseen ja miten ne on otettu huomioon suunnittelussa. Hakemuksessa olisi esitettävä tuotantosuunnitelma louhinnan kokonaismääristä ja tuotantokapasiteetista, toiminnan aloittamisajankohdasta ja arvioitu toiminta-aika.

Pykälän 1 momentin 11 kohta vastaisi voimassaolevan asetuksen 16 §:n 1 momentin 9 kohtaa. Kohdan mukaan hakijan tulisi selvittää millä toimenpiteillä hän varmistaa, ettei suunnittelussa eikä kaivostoiminnassa tuhlata kaivosmineraaleja, eikä vaaranneta tai vaikeuteta kaivoksen mahdollista tulevaa käyttöä esimerkiksi infrastruktuurin sijoittelulla tai muutoin estämällä malmipotentiaalisten alueiden mahdollisen myöhemmän hyödyntämisen.

Pykälän 1 momentin 12 kohdan mukaan lupahakemuksessa tai sen liitteessä olisi esitettävä perusteltu selvitys kaivostoiminnan arvioiduista vaikutuksista yleisiin ja yksityisiin etuihin ja niille koituvista hyödyistä, menetyksistä ja haitasta. Kohta vastaisi muuten voimassaolevan asetuksen 16 §:n 1 momentin 10 kohtaa, mutta sääntelyä tarkennettaisiin vaatimuksella siitä, että selvityksen on oltava perusteltu. Tarkennuksella pyrittäisiin varmistamaan selvitysten riittävä taso. Muissa kuin laajoissa kaivoshankkeissa riittävänä perusteltuna selvityksenä olisi pidettävä hankkeesta tehtyä arviointiselostusta ympäristövaikutusten arviointimenettelystä annetun lain (468/1994) mukaisesti. Laajoissa ja merkittävissä hankkeissa selvityksen olisi oltava yksityiskohtaisempi, jotta kaivoslain 19 §:n 3 momentin mukainen harkinta voitaisiin tehdä riittävän tarkasti.

Pykälän 1 momentin 13 kohdan mukaan hakemuksessa tulisi esittää yksityiskohtainen selvitys toimenpiteistä, joilla kaivostoiminnan haitalliset vaikutukset olisi tarkoitus poistaa tai joilla niitä olisi tarkoitus vähentää. Kohta vastaisi muuten voimassaolevan asetuksen 16 §:n 1 momentin 11 kohtaa, mutta sitä tarkennettaisiin vaatimuksella selvityksen yksityiskohtaisuudesta toimitettavien selvitysten laadun takaamiseksi.

Pykälän 1 momentin 14 kohta olisi uusi. Lupahakemuksessa tai sen liitteessä olisi esitettävä selvitys siitä, miten luonnon monimuotoisuus on otettu huomioon hankkeen suunnittelussa. Luonnon monimuotoisuus voitaisiin huomioida hankkeen suunnittelussa esimerkiksi säilyttämällä puustoa ja muuta kasvillisuutta, uusilla istutuksilla, taikka kaivosalueen toimintojen sijoittelulla. Tämä onnistuu toimintojen sijoittelulla niin, että alueelle jätetään mahdollisuuksien mukaan esimerkiksi kosteikkoalueita ja paahdeketoja, jättämällä kaadettuja puita lahopuiksi, ja ajoittamalla rakentaminen ottamalla huomioon häiriintyvät lajit ja suojaamalla ja säästämällä alueen arvopuustoa. Lupahakemusvaiheeseen kohdistuva vaatimus edellyttäisi toiminnanharjoittajia kiinnittämään huomiota luonnon monimuotoisuutta koskeviin kysymyksiin jo hankkeen suunnitteluvaiheessa ja vahvistaisi näin lähtökohtia luonnon monimuotoisuutta koskevien lupamääräysten toteuttamisessa.

Pykälän 1 momentin 15 kohta vastaisi sisällöltään voimassaolevan asetuksen 16 §:n 1 momentin 12 kohtaa, mutta sen sanamuotoa selkeytettäisiin. Pykälää muutettaisiin siten, että viitattaessa ympäristövaikutusten arviointimenettelystä annettuun lakiin (468/1994) toisen kerran samassa pykälässä, käytettäisiin ilmaisua ”*mainittuun lakiin”.*

Pykälän 1 momentin 16 kohta olisi uusi. Sen mukaan kaivoslupahakemuksessa olisi esitettävä alustava suunnitelma kaivoksen vaiheittaisesta sulkemisesta. Kaivoslain uudistuksessa varautumista kaivostoiminnan vaiheittaiseen sulkemiseen pyrittiin parantamaan ja kaivostoiminnan harjoittaja velvoitettiin aktiivisesti ottamaan huomioon kaivoksen vaiheittainen sulkeminen ja huomioimaan se myös kaivostoiminnan aikana. Tähän liittyen lain uudistuksen yhteydessä katsottiin tarpeelliseksi täsmentää asetusta siten, että kaivoslupaa hakevan olisi esitettävä alustava suunnitelma kaivoksen vaiheittaisesta sulkemisesta.

Pykälän 1 momentin 17 kohdan mukaan kaivoslupahakemuksessa tulisi esittää yksityiskohtainen selvitys kaivostoiminnan lopettamisen edellyttämistä toimenpiteistä ja niiden alueellisesta ulottuvuudesta. Kohta vastaisi muuten voimassaolevan asetuksen 16 §:n 1 momentin 13 kohtaa, mutta sitä tarkennettaisiin uudella vaatimuksella selvityksen yksityiskohtaisuudesta, jotta kaivosviranomaisella olisi nykyistä paremmat lähtökohdat arvioida kaivosvakuuden määrää sekä hakijan kykyä suorittaa kaivostoiminnan jälkitoimenpiteet asianmukaisesti.

Pykälän 1 momentin 18 kohdan mukaan kaivoslupahakemuksessa olisi oltava selvitys rakennuksia ja rakennelmia koskevista toimenpiteistä kaivostoiminnan päätyttyä. Kohta vastaisi voimassaolevan asetuksen 16 §:n 1 momentin 14 kohtaa.

Pykälän 1 momentin 19 kohdan mukaan hakemuksessa olisi esitettävä selvitys jälkihoitotoimenpiteiden tavoitteista ja niiden pääasiallinen sisällöstä. Kohta vastaisi voimassaolevan asetuksen 16 §:n 1 momentin 15 kohtaa.

Pykälän 1 momentin 20 kohdan mukaan hakemuksessa olisi esitettävä selvitys alueen tulevista käyttömahdollisuuksista. Kohta vastaisi voimassaolevan asetuksen 16 §:n 1 momentin 16 kohtaa.

Pykälän 1 momentin 21 kohdan mukaan hakemuksessa olisi esitettävä arvio lopettamistoimenpiteiden aikataulusta ja kustannuksista. Kohta vastaisi voimassaolevan asetuksen 16 §:n 1 momentin 17 kohtaa.

Pykälän 1 momentin 22 kohdan mukaan hakemuksessa tulisi esittää kaivostoiminnan suunniteltu aloitusajankohta. Kohta vastaisi voimassaolevan asetuksen 16 §:n 1 momentin 18 kohtaa.

Pykälän 1 momentin 23 kohdan mukaan hakijan tulisi ehdottaa kaivosalueelle nimeä. Kohta vastaisi voimassaolevan asetuksen 16 §:n 1 momentin 19 kohtaa.

Pykälän 6 kohta 24 olisi uusi. Sen mukaan kaivoslupahakemuksessa olisi esitettävä tiedotussuunnitelma. Kaivoslupahakemuksessa vaadittavan tiedotussuunnitelman tarkoituksena olisi parantaa laajemman yleisön tiedonsaantioikeutta hakemuksesta ja tukea osaltaan toiminnan vuorovaikutteisuutta ja paikallista hyväksyttävyyttä sekä vähentää tiedonpuutteesta johtuvia turhia väärinkäsityksiä ja niiden aiheuttamaa huolta laajemmassa yleisössä.

Pykälän 1 momentin 25 kohta olisi uusi. Kohdan mukaan varausilmoitukseen olisi liitettävä muut viranomaisen edellyttämät asianmukaisen päätöksen tekemistä varten tarvittavat tiedot. Vaatimuksella pyrittäisiin varmistamaan, että kaivosviranomaisella on käytössään kaikki tarvittavat tiedot lupapäätöksen tekemistä varten.

23 §*. Hakijan selvitys kaivoslupahakemuksen mukaisen toiminnan vaikutuksista alueen saamelaiskulttuuriin.* Pykälä olisi uusi. Pykälässä säädettäisiin tarkemmin kaivoslain 34 §:n 4 mukaisesta selvityksestä malminetsinnän osalta. Lain 34 §:n 4 momentin mukaan, jos hakemuksen kohteena oleva alue sijaitsee saamelaisten kotiseutualueella, hakijan on selvitettävä hakemuksen mukaisen toiminnan vaikutukset saamelaisten oikeudelle alkuperäiskansana ylläpitää ja kehittää kieltään, kulttuuriaan ja perinteisiä elinkeinojaan. Luvanhakija on selvitettävä hakemuksen mukaisen toiminnan vaikutukset myös saamelaisten kotiseutualueen ulkopuolella, jos hakemuksen mukaisella toiminnalla on huomattava merkitys saamelaisten oikeuksien kannalta alkuperäiskansana.

Lupahakemuksessa toimitettu selvitys toimii kaivoslain 38 §:n tarkoittaman yhteistyömenettelyn pohjana ja toimitettujen selvitysten laatu muodostaa edellytykset 38 §:n tarkoittaman yhteistyömenettelyn vaikuttavuudelle. Lain 34 §:n 4 momentin 1-5 kohdissa säädetään niistä seikoista, jotka selvityksessä on otettava erityisesti huomioon. Selvitysten riittävän laadun varmistamiseksi asetuksessa selvityksen sisältöä ja siinä käytettävää tietopohjaa tarkennettaisiin muun muassa luettelemalla ne seikat, joista seuraavia vaikutuksia hakijan tulisi arvioida. Hakijan laatimalle selvitykselle asetettava vaatimustaso olisi riippuvainen toiminnan laadusta ja laajuudesta.

Selvitykseen olisi sisällytettävä kaivoslain 34 §:n 4 momentin 3 kohdan tarkoitetut tiedot alueen käytöstä ja merkityksestä alueen saamelaiskulttuurille. Alueen käyttö ja merkitys alueen saamelaiskulttuurille tulisi kartoittaa suhteellisuusperiaate huomioon ottaen. Alueen käyttö ja merkitys alueen saamelaiskulttuurille olisi siten kartoitettava ottaen huomioon esimerkiksi harjoitettavan toiminnan laatu ja laajuus sekä alueen saamelaiskulttuuria koskevien tietojen julkinen saatavuus.

Momentin mukaan toiminnan vaikutuksia arvioitaessa tulisi ottaa huomioon toiminnan yhteisvaikutukset hakemuksessa tarkoitetun alueen läheisyydessä olevien vastaavien voimassa olevien lupien kanssa. Tietoja muista vastaavista luvista alueen läheisyydessä voi saada esimerkiksi kaivosrekisterin karttapalvelusta.

Selvityksen pohjalta hakijan tulisi esittää perusteltu arvio siitä voidaanko kyseessä olevalla alueella luvan myöntämisestä huolimatta edelleen ylläpitää ja kehittää saamelaiskulttuuria sekä harjoittaa saamelaisten perinteisiä elinkeinoja.

Toiminnan vesistö- ja ympäristövaikutukset arvioidaan tarvittaessa osana esimerkiksi vesilain (587/2011) ja ympäristönsuojelulain (527/2014) lupaharkintaa.

Pykälän 2 momentissa lueteltaisiin seikat, jotka arviossa tulisi ottaa huomioon.

Pykälän 2 momentin kohdan 1 mukaan arviossa tulisi ottaa huomioon 16 §:n 1 momentin alakohdissa 10 sekä 12—20 tarkoitetut tiedot. Tarkoitetuista tiedoista käy ilmi lupahakemuksen kohteena olevan kaivostoiminnan laatu.

Pykälän 2 momentin kohdan 2 mukaan arviossa olisi otettava huomioon alueella ja sen välittömässä läheisyydessä sijaitsevat porojen laidunnusalueet ja kulkureitit. Porojen laidunnusalueet ja kulkureitit ovat keskeisiä kaivoslain 34 §:n 4 momentin 3 kohdassa tarkoitettuja alueita. Niitä koskevaa tietoa on saatavilla avoimista tietolähteistä. Tietoa poronhoidon rakenteista on asianomaisella maakunnan liitolla ja paliskunnilla, joista jälkimmäisellä on myös tietoa porojen kuljetusreiteistä. Poronhoidon rakenteista ja porojen kuljetusreiteistä on tietoa myös Metsähallituksella tai paliskuntain yhdistyksellä.

Pykälän 2 momentin kohdan 3 mukaan arviossa olisi otettava huomioon alueelle ja sen välittömään läheisyyteen kohdistuva matkailu ja metsätalous ja muut tiedossa olevat aluetta rasittava alueen käyttömuodot. Muita pykälässä tarkoitettuja lain 34 §:n 4 momentin 4 kohdan mukaisia mahdollisia rajoitteita voivat olla esimerkiksi sotilaalliseen maanpuolustukseen liittyvät alueiden käyttörajoitukset.

Pykälän 2 momentin kohdan 4 mukaan arviossa olisi otettava huomioon mahdollisuus haittojen poistamiseen tai niiden vähentämiseen. Monien momentin 1—6 kohdissa tarkoitettujen tekijöiden vaikutuksia pystytään rajoittamaan tai poistamaan toiminnan suunnittelulla.

24 §. *Kaivoslupahakemuksen liitteet.* Pykälässä säädettäisiin kaivoslupahakemuksen liitteistä. Hakemuksen paikkatiedot toimitettaisiin ensisijaisesti tiedostona, mutta kaivosviranomaisella olisi mahdollisuus tarpeen mukaan pyytää paikkatiedot myös paperitulosteena. Pykälä vastaisi pääosin voimassaolevan asetuksen 17 §:ää, mutta siihen tehtäisiin eräitä muutoksia.

Pykälän 1 momentin 1 kohta vastaisi voimassaolevan asetuksen 17 §:n 1 momentin 1 kohtaa. Yleispiirteisellä kartalla tarkoitettaisiin sellaista selvitystä, jonka perusteella viranomaisten ja maanomistajien olisi helpohkoa saada yleiskuva haetun alueen sijoittumisesta alueelle. Lisäksi yleispiirteisessä kartassa olisi mahdollista esittää tarkempia tietoja alueiden käytöstä ja kaivosalueen lähialueiden muista maankäyttömuodoista. Tämä palvelisi kaivosviranomaisen tietotarvetta kaivoslain 47 §:n 4 momentin edellytyksiä tutkittaessa.

Pykälän 1 momentin kohtaa 2 tarkennettaisiin. Kohdan tarkoittamat tiedot tulisi jatkossa toimittaa kaivosviranomaiselle tarvittaessa. Aiemmin kohdan tarkoittamat tiedot on täytynyt toimittaa kaivosviranomaisen niin pyytäessä. Muutoksella olisi tarkoitus ohjata hakijoita toimittamaan kohdan tarkoittamat tiedot omatoimisesti. Muuten kohta vastaisi voimassaolevan asetuksen 17 §:n 1 momentin 2 kohtaa.

Pykälän 1 momentin 3 kohtaa vastaisi voimassaolevan asetuksen 17 §:n 1 momentin 3 kohtaa. Kohdassa tiedostolla tarkoitettaisiin paikkatietotiedostoa, jonka avulla kaivosviranomainen voisi sijoittaa haetun alueen tarkasti käytössään olevan tietojärjestelmän paikkatieto-ohjelmaan. Tämä palvelisi myös kaivoslain 58 §:n 7 momentin mukaista tiedonsiirtoa kiinteistötietojärjestelmään. Kaivostoimituksen jälkeen kaivosalueen sijainti kuitenkin tarkentuisi kiinteistötoimituksessa määrätyn mukaiseksi, ja tämä tarkentunut rajaus vietäisiin myös kaivosviranomaisen tietojärjestelmään.

Pykälän 1 momentin 4 kohta vastaisi voimassaolevan asetuksen 17 §:n 1 momentin 4 kohtaa. Kohdassa edellytettäisiin, että hakijan olisi toimitettava virkatodistus tai kaupparekisteriote. Virkatodistus tai ote kaupparekisteristä tulisi olla enintään kolme kuukautta vanha.

Pykälän 1 momentin 5 kohta olisi uusi. Kohdan mukaan varausilmoitukseen olisi liitettävä muut viranomaisen edellyttämät asianmukaisen päätöksen tekemistä varten tarvittavat liitteet. Vaatimuksella pyrittäisiin varmistamaan, että kaivosviranomaisella on käytössään kaikki tarvittavat liitteet lupapäätöksen tekemistä varten.

25 §. *Kaivoslupahakemusta koskeva yleisötilaisuus*. Pykälä olisi uusi. Pykälässä säädettäisiin tarkemmat säännökset kaivoslain 39 §:n tarkoittamasta kaivoslupaa, kaivosluvan muuttamista tai kaivosluvan voimassaolon jatkamista koskevasta yleisölle avoimesta tilaisuudesta muistutusten ja mielipiteiden tekemisen tueksi Ehdotuksen mukaan tilaisuudesta tulisi tiedottaa lupahakemuksesta tiedottamisen yhteydessä. Kaivosviranomaisen olisi pidettävä tilaisuudesta pöytäkirjaa, joka olisi liitettävä lupapäätökseen. Tilaisuus voitaisiin järjestää myös verkkotilaisuutena.

26 §. *Lupapäätöksen liitekartan sisältö.* Pykälä olisi uusi. Kaivoslain 56 §:ssä säädetään lupapäätöksen sisällöstä. 1.6.2023 voimaantulleella muutoslailla 505/2023 pykälään lisättiin uusi 3 momentti, joka edellyttää liitekartan liittämistä kaivoslupaa koskevaan päätökseen. Pykälään lisättiin uudistuksessa myös asetuksenantovaltuus, jonka mukaan lupapäätökseen sisältyvästä liitekartasta voidaan antaa tarkempia säännöksiä valtioneuvoston asetuksella.

Pykälässä lueteltaisiin ne asiat, joiden tulee ainakin ilmetä kaivoslupaa koskevaan päätökseen liitettävästä kartasta. karttaa hyväksikäyttäen kaivosviranomainen osoittaisi toimenpiteet, jotka asetettavan kaivosvakuuden tulisi kattaa. Kartta tukisi kaivosvakuuden kattavuuden arvioinnissa niin viranomaisia, toiminnanharjoittajia kuin asianosaisia. Liitekartan avulla kaivosviranomaisella olisi paremmat edellytykset arvioida toiminnassa tapahtuneita muutoksia ja tarvittaessa aloittaa kaivoslain 109 §:n 3 momentin mukainen vakuuden tarkistamista koskeva menettely.

Pykälän 1 momentin 1 kohdan mukaan kaivoslupaa koskevaan päätökseen liitettävässä kartassa tulisi ilmetä avolouhoksen lopullisen louhoksen rajat.

Pykälän 1 momentin 2 kohdan mukaan kartassa tulisi ilmetä tiedossa olevien maanalaisten louhosten vaikutusalueen raja projisoituna maanpintakartalle.

Pykälän 1 momentin 3 kohdan mukaan kartassa tulisi ilmetä sivukivi- ja maanläjitysalueet.

Pykälän 1 momentin 4 kohdan mukaan kartassa tulisi ilmetä rikastushiekka-altaat.

Pykälän 1 momentin 5 kohdan mukaan kartassa tulisi ilmetä vesienhallinnan järjestelyt, vesienkäsittelyyn ja varastointiin liittyvät altaat.

Pykälän 1 momentin 6 kohdan mukaan kartassa tulisi ilmetä puustosuojavyöhykkeet. Puustosuojavyöhykkeellä tarkoitettaisiin puustovyöhykettä eräiden kaivostoiminnasta aiheutuvien maisemallisten haittojen, erilaisten imissio- ja naapuruushaittojen ja muille elinkeinoille aiheutuvien haittojen vähentämiseksi. Tällaisesta puustosuojavyöhykkeestä on kaivoslain 52 §:n 3 momentin 8 a - 8 d kohtien mukaisesti mahdollista määrätä lupamääräyksin.

Pykälän 1 momentin 7 kohdan mukaan kartassa tulisi ilmetä kaivosalueen rakennusten ja rakennelmien sijainti maan päällä.

Pykälän 1 momentin 8 kohdan mukaan kartassa tulisi ilmetä säiliöalueet, varikkoalueet ja räjähdevarastot.

Pykälän 1 momentin 9 kohdan mukaan kartassa tulisi ilmetä sähkönjakelu-, viestintä-, lämmitys- ja valaistusjärjestelmät.

Pykälän 1 momentin 10 kohdan mukaan kartassa tulisi ilmetä puhaltimien sijainti.

Pykälän 1 momentin 11 kohdan mukaan kartassa tulisi ilmetä liikenneväylät. Liikenneväylillä tarkoitettaisiin kulkuneuvojen tai jalankulkijoiden liikkumista varten rakennettuja kaivosalueella sijaitsevia väyliä.

27 §. *Kaivosaluelunastuslupaa koskeva hakemus.* Pykälässä säädettäisiin tarkemmin kaivoslain 35 §:n mukaisesta kaivosaluelunastuslupaa koskevasta hakemuksesta. Pykälä vastaisi sisällöllisesti voimassaolevan asetuksen 18 §:ää, mutta viittaus sen 1 momentissa muutettaisiin vastaamaan uudistetun asetuksen pykälänumerointia.

Pykälän 1 momentin mukaan kaivosaluelunastuslupahakemuksessa olisi esitettävä asetuksen 20 §:ssä säädetyt tiedot tai jäljennös myönnetystä kaivosluvasta.

Pykälän 2 momentin mukaan kaivoshankkeen yleisen tarpeen vaatimuksen arvioimiskesi hakemukseen tulisi selvittää alue- ja paikallistaloudelliset vaikutukset, työllisyysvaikutukset sekä yhteiskunnan raaka-ainehuoltoon liittyvät seikat. Viimeksi mainittuja voisivat olla muun muassa Suomessa olevien jatkojalostuslaitosten raaka-aineiden tarpeet.

28 §. *Kaivosaluelunastusluvan jatkoaikaa koskeva hakemus*. Pykälässä säädettäisiin tarkemmin kaivosaluelunastusluvan jatkoaikaa koskevasta hakemuksesta. Hakijan tulisi osoittaa valtioneuvostolle, että kaivoshankkeessa ovat olemassa edellytykset kaivoslain 63 §:n mukaiselle kaivosluvan voimassaoloajan jatkamiselle. Hakemuksessa olisi yksilöitävä haluttu jatkoaika, jollei jatkoa haeta toistaiseksi. Pykälä vastaisi voimassaolevan asetuksen 19 §:ää.

29 §. *Kaivosturvallisuuslupahakemus*. Kaivoslain 12 luvussa on säädetty kaivosturvallisuusluvasta ja kaivoslain 122 §:ssä on säädetty kaivosturvallisuuslupahakemuksesta. Asetuksen pykälässä säädettäisiin tarkempia säännöksiä kaivosturvallisuuslupahakemuksen sisällöstä. Pykälä vastaisi voimassaolevan asetuksen 20 §:ää. Hakemuksen tulisi sisältää riittävän tarkat tiedot hakijasta. Pykälän mukaan hakemuksessa olisi esitettävä tiedot hakijan nimestä, yhteystiedot ja kotipaikka sekä lisäksi hakijan kaupparekisteriote, jos hakijana on oikeushenkilö tai, jos hakijana on luonnollinen henkilö, virkatodistus. Virkatodistus tai kaupparekisteriote tulisi olla enintään kolme kuukautta vanha.

Lisäksi hakemuksessa olisi esitettävä riittävät tiedot alihankkijoilla suoritettavista toimenpiteistä ja kaivoksen rakentamisen suunnitellusta aikataulusta.

Kaivosturvallisuuslupahakemuksen laatimisessa voisi käyttää kaivosviranomaisen tarjoamia lomakkeita ja sähköisiä asioimisalustoja.

30 §. *Kullanhuuhdontalupahakemus*. Kaivoslain 34 §:ssä on säädetty kullanhuuhdontalupahakemuksessa esitettävistä selvityksistä. Ehdotetussa pykälässä säädettäisiin tarkemmin kullanhuuhdontalupahakemuksessa esitettävistä tiedoista. Pykälä vastaisi muuten voimassaolevan asetuksen 21 §:ää, mutta siihen lisättäisiin uusi 2 momentti.

Pykälän 1 momentin 1 kohdan mukaan hakemuksessa olisi esitettävä tiedot hakijan nimestä, yhteystiedot ja kotipaikka.

Pykälän 1 momentin 2 kohdan mukaan hakemuksessa olisi esitettävä haetun kullanhuuhdonta-alueen maantieteellinen sijainti kunnan tarkkuudella sekä pykälän 1 momentin 3 kohdan mukaan kullanhuuhdonta-alueen pinta-ala vähintään 0,1 hehtaarin tarkkuudella.

Pykälän 1 momentin 4 kohdan mukaan hakemuksessa olisi esitettävä toiminnan laatuun ja laajuuteen suhteutettu selvitys siitä, miten luonnon monimuotoisuus on otettu huomioon toiminnan suunnittelussa.

Pykälän 1 momentin 5 kohdan mukainen tieto olisi välttämätön kaivosviranomaisen lupaharkinnan kannalta ja kaivoslain 54 §:n mukaisia määräyksiä annettaessa. Kyseinen tieto palvelisi kaivosviranomaista myös kaivoslain 107 §:n mukaisen vakuuden asettamisessa.

Pykälän 1 momentin 6 kohdan mukaan hakemuksessa olisi esitettävä alustava selvitys asetuksen 11 §:ssä tarkoitetuista kullanhuuhdonnan jälkitoimenpiteistä.

Pykälän 1 momentin 7 kohdan nojalla hakemuksessa tulisi esittää pääpiirteiset tiedot suojelun kannalta merkittävistä luonto- ja kullanhuuhdontakulttuuriarvoista. Kyseisillä tiedoilla tarkoitetaan niitä tietoja, jotka ovat saatavilla viranomaisten rekistereistä tai tietokannoista.

Pykälän 1 momentin 8 kohdan nojalla hakijan olisi esitettävä selvitys siitä, miten kulku kullanhuuhdonta-alueelle on tarkoitus järjestää.

Pykälän 1 momentin 9 kohdan mukaan hakijan olisi esitettävä selvitys kullanhuuhdonta-alueelle suunnitelluista väliaikaisista rakennelmista. Tieto on välttämätön, jotta kaivosviranomainen voisi ratkaista rakentamista koskevan asian kaivoslain 26 §:n 3 momentin mukaisesti kullanhuuhdontalupa-asian yhteydessä. Kyseinen tieto palvelisi kaivosviranomaista myös kaivoslain 107 §:n mukaisen vakuuden asettamisessa.

Pykälän 1 momentin 10 kohdan mukaan hakijan tulisi ehdottaa kullanhuuhdonta-alueelle nimeä.

Pykälän 2 momentti olisi uusi. Momentissa säädettäisiin tarkemmin kaivoslain 34 §:n 4 mukaisesta selvityksestä. Lain 34 §:n 4 momentin mukaan, jos hakemuksen kohteena oleva alue sijaitsee saamelaisten kotiseutualueella, hakijan on selvitettävä hakemuksen mukaisen toiminnan vaikutukset saamelaisten oikeudelle alkuperäiskansana ylläpitää ja kehittää kieltään, kulttuuriaan ja perinteisiä elinkeinojaan. Luvanhakija on selvitettävä hakemuksen mukaisen toiminnan vaikutukset myös saamelaisten kotiseutualueen ulkopuolella, jos hakemuksen mukaisella toiminnalla on huomattava merkitys saamelaisten oikeuksien kannalta alkuperäiskansana.

Lupahakemuksessa toimitettu selvitys toimii kaivoslain 38 §:n tarkoittaman yhteistyömenettelyn pohjana ja toimitettujen selvitysten laatu muodostaa edellytykset 38 §:n tarkoittaman yhteistyömenettelyn vaikuttavuudelle. Lain 34 §:n 4 momentin 1-5 kohdissa säädetään niistä seikoista, jotka selvityksessä on otettava erityisesti huomioon. Selvitysten riittävän laadun varmistamiseksi asetuksessa selvityksen sisältöä ja siinä käytettävää tietopohjaa tarkennettaisiin muun muassa luettelemalla ne seikat, joista seuraavia vaikutuksia hakijan tulisi arvioida.

Kaivoslain 34 §:n 4 momentin 3 kohdan tarkoittamat tiedot alueen käytöstä ja merkityksestä alueen saamelaiskulttuurille. Alueen käyttö ja merkitys alueen saamelaiskulttuurille tulisi kartoittaa suhteellisuusvaatimus huomioon ottaen. Sisällytettävien tietojen sopivaa kattavuutta ohjaisi esimerkiksi harjoitettavan toiminnan laatu ja laajuus sekä alueen saamelaiskulttuuria koskevien tietojen julkinen saatavuus. Erityisesti ns. lapiokaivuussa yksittäisen toiminnanharjoittajan harjoittaman kullanhuuhdonnan vaikutus on tyypillisesti hyvin vähäinen ja siten myös alueen saamelaiskulttuuria koskevan selvitysvelvollisuuden ala suppeampi kuin toiminnan ollessa laajempaa.

Vaikutuksia arvioitaessa olisi otettava huomioon myös hakemuksessa tarkoitetun alueen läheisyydessä olevat vastaavat voimassa olevat luvat. Tietoja muista vastaavista luvista alueen läheisyydessä voi saada esimerkiksi kaivosrekisterin karttapalvelusta.

Selvityksen pohjalta hakijan tulisi esittää perusteltu arvion siitä voidaanko kyseessä olevalla alueella luvan myöntämisestä huolimatta edelleen ylläpitää ja kehittää saamelaiskulttuuria sekä harjoittaa saamelaisten perinteisiä elinkeinoja. Momentissa säädettäisiin selvityksen lähtökohtainen taso. Listaus helpottaisi osaltaan myös selvityksen laatimistyötä. Selvitykselle asetettava vaatimustaso olisi riippuvainen toiminnan laadusta ja laajuudesta. Ns. lapiokaivuussa selvitys olisi mahdollista laatia merkittävästi suppeampana kuin käytettäessä koneita tai muita teknisiä apuvälineitä. Huomioon olisi otettava kaivoslain 34 §:n 4 momentin 2 kohdassa tarkoitetut tiedot. Tällä tarkoitetaan hakemuksessa tarkoitetun alueen läheisyydessä olevia vastaavia voimassa olevia lupia. Tietoja muista vastaavista luvista alueen läheisyydessä voi saada esimerkiksi kaivosrekisterin karttapalvelusta.

Toiminnan vesistö- ja ympäristövaikutukset arvioidaan tarvittaessa osana esimerkiksi vesilain (587/2011) ja ympäristönsuojelulain (527/2014) lupaharkintaa.

Pykälän 3 momentin kohdan 1 mukaan arviossa tulisi ottaa huomioon pykälän 1 momentin alakohdissa 2—9 tarkoitetut tiedot. Tarkoitetuista tiedoista käy ilmi useita kaivoslain 34 §:n 4 momentin 1 kohdan kannalta keskeisiä seikkoja. Käytetyistä koneista johtuva melu saattaa aiheuttaa esimerkiksi poronhoitoa ja metsästystä vaikeuttavaa melua. Lisäksi kulku kullanhuuhdonta-alueelle voi vaikuttaa alueen käyttöön metsästyksessä. Toiminnan aikataulu ja ajankohta puolestaan voi vaikuttaa esimerkiksi siihen, onko melua aiheuttavasta toiminnasta haittaa porojen kesämerkinnälle.

Momentin kohdan 2 mukaan arviossa olisi otettava huomioon alueella ja sen välittömässä läheisyydessä sijaitsevat porojen laidunnusalueet ja kulkureitit. Porojen laidunnusalueet ja kulkureitit ovat keskeisiä kaivoslain 34 §:n 4 momentin 3 kohdassa tarkoitettuja alueita. Niitä koskevaa tietoa on saatavilla avoimista tietolähteistä. Tietoa poronhoidon rakenteista on asianomaisella maakunnan liitolla ja paliskunnilla, joista jälkimmäisellä on myös tietoa porojen kuljetusreiteistä. Poronhoidon rakenteista ja porojen kuljetusreiteistä on tietoa myös Metsähallituksella tai paliskuntain yhdistyksellä.

Momentin kohdan 3 mukaan arviossa olisi otettava huomioon alueelle ja sen välittömään läheisyyteen kohdistuva matkailu ja metsätalous ja muut tiedossa olevat aluetta rasittava alueen käyttömuodot. Muita pykälässä tarkoitettuja lain 34 §:n 4 momentin 4 kohdan mukaisia mahdollisia rajoitteita voivat olla esimerkiksi sotilaalliseen maanpuolustukseen liittyvät alueiden käyttörajoitukset.

Momentin kohdan 4 mukaan arviossa olisi otettava huomioon mahdollisuus haittojen poistamiseen tai niiden vähentämiseen. Monien momentin 1—6 kohdissa tarkoitettujen tekijöiden vaikutuksia pystytään rajoittamaan tai poistamaan toiminnan suunnittelulla. Esimerkiksi koneellisesta kullankaivuusta aiheutuvan melun aiheuttamia haittoja poronhoidolle voidaan vähentää rajoittamalla meluavaa toimintaa porojen kesämerkinnän aikana.

Kaivosviranomainen voisi ohjeistuksella antaa tarkempia tietoja kullanhuuhdontahakemuksessa esitettäviin tietoihin.

Kullanhuuhdontalupahakemuksen laatimisessa voisi käyttää kaivosviranomaisen tarjoamia lomakkeita ja sähköisiä asioimisalustoja.

31 §. *Kullanhuuhdontalupahakemuksen liitteet*. Pykälässä säädettäisiin kullanhuuhdontalupahakemuksen liitteistä. Pykälä vastaisi voimassaolevan asetuksen 22 §:ää.

Pykälän 1 momentin 1 kohdan yleispiirteisellä kartalla tarkoitettaisiin sellaista selvitystä, jonka perusteella viranomaisten ja lupaharkinnan kannalta muiden tahojen olisi mahdollista saada yleiskuva haetun alueen sijainnista.

Pykälän 1 momentin 2 kohdan mukaan hakemuksen paikkatiedot tulisi toimittaa tiedostona, joka sisältäisi valtakunnallisessa koordinaatistossa kullanhuuhdonta-alueen rajat ja kullanhuuhdonta-alueen esteet.

Tiedostolla tarkoitettaisiin paikkatietotiedostoa, jonka avulla kaivosviranomainen voisi sijoittaa haetun alueen tarkasti käytössään olevan tietojärjestelmän paikkatieto-ohjelmaan.

Kaivosviranomainen voisi ohjeistuksella antaa tarkempia tietoja tiedoston toimittamisesta.

Pykälän 1 momentin 3 kohdassa edellytettäisiin, että hakijan olisi toimitettava virkatodistus tai kaupparekisteriote. Virkatodistus tai ote kaupparekisteristä tulisi olla enintään kolme kuukautta vanha.

32 §. *Yhteisiä alueita koskevat hakemukset*. Pykälässä säädettäisiin hakemuksesta, joka koskee yhteisiä alueita. Pykälä vastaisi voimassaolevan asetuksen 23 §:ää. Pykälän mukaan, jos hakemus koskisi yhteisaluelaissa (758/1989) tarkoitettua aluetta tai yhteismetsälaissa (1109/2003) tarkoitettua yhteismetsää, vaadittaisiin yhteiseen alueeseen osallisista kiinteistöistä ja niiden omistajista kuitenkin vain sellainen selvitys, joka olisi tarpeen tiedoksiannon toimittamiseksi yhteisen alueen tai yhteismetsän osakaskunnalle.

33 §. *Hakemustietojen julkisuus*. Pykälä vastaisi voimassaolevan asetuksen 24 §:ää. Pykälän mukaan hakijan itsensä olisi ilmoitettava lupahakemuksen toimittamisen yhteydessä perustellut käsityksensä siitä, miltä osin lupahakemus tai sen liitteet sisältäisivät viranomaisen toiminnan julkisuudesta annetun lain (621/1999) tai muun lainsäädännön mukaan salassa pidettäviä tietoja. Salassa pidettäviä tietoja olisi esimerkiksi liike- ja ammattisalaisuudet.

Pykälän 2 momentin mukaan hakijan tulisi mahdollisuuksien mukaan toimittaa hakemuksen yhteydessä yleisluontoinen yhteenveto 1 momentissa tarkoitetuista hakemuksen tiedoista, joita voidaan esittää yleisölle. Tämä helpottaisi kaivosviranomaisen työtä lupahakemusten käsittelyssä.

34 §. *Lausunnot lupahakemuksesta.* Kaivoslain 37 §:n 1 momentissa on säädetty, miltä tahoilta lupaviranomaisen on pyydettävä malminetsintä-, kaivos- ja kullanhuuhdontalupahakemuksesta lausunto. Ehdotetussa pykälässä säädettäisiin eräistä erityistilanteista, jolloin lupaviranomaisen olisi pyydettävä päätöksenteon tueksi lausunto eräiltä muilta tahoilta: Rajavartiolaitokselta, Pääesikunnalta, Museovirastolta ja muilta tarvittavilta tahoilta, jotka ovat lupaharkinnan kannalta tarpeellista. Lisäksi lausunto olisi pyydettävä tietyissä erityistilanteissa myös asianomaiselta maakunnan liitolta ja Säteilyturvakeskukselta. Pykälä vastaisi voimassaolevan asetuksen 25 §:ää.

35 §. *Lupahakemuksesta kuuluttaminen.* Pykälässä säädettäisiin yksityiskohtaisesti, mitä tietoja kaivoslain 40 §:ssä tarkoitetusta malminetsintälupaa, kaivoslupaa, kullanhuuhdontalupaa koskevaan kuulutukseen tulisi sisällyttää. Kuulutuksen tulisi sisältää kuvaus hakemuksesta (hakijasta, hakemuksen mukaisesta toiminnasta, alueesta), tieto hakemusasiakirjojen nähtävillä pidosta, menettely muistutuksen ja mielipiteen antamiseen sekä tieto mahdollisesta julkisesta kuulemistilaisuudesta. Pykälä vastaisi muuten voimassaolevan asetuksen 26 §:ää, mutta siinä tarkennettaisiin kohdan 5 vaatimusta. Vaatimusta tiedosta muistutusten ja mielipiteiden jättämiseksi on pidetty epäselvänä. 5 kohdan vaatimusta muutettaisiin siten, että kuulutukseen olisi *tiedon* sijasta sisällytettävä *menettely* muistutusten ja mielipiteiden jättämiseksi.

36 §. *Hakemus luvan voimassaolon jatkamiseksi.* Kaivoslain 66 §:ssä on säädetty malminetsintäluvan, kaivosluvan ja kullanhuuhdontaluvan voimassaolon jatkamisesta. Pykälä vastaisi muuten sisällöltään voimassaolevan asetuksen 27 §:ää, mutta sen 1 momenttia muutettaisiin apulaisoikeuskanslerin ratkaisun OKV/2011/1/2018 edellyttämällä tavalla.

Kaivoslain 66 §:n 1 momentin mukaan malminetsintäluvan, kaivosluvan ja kullanhuuhdontaluvan voimassaolon jatkamista varten lupaviranomaiselle on ennen luvan voimassaolon päättymistä toimitettava lupahakemus sekä lupaharkinnan kannalta tarpeelliset ja luotettavat selvitykset kaivoslaissa tarkemmin säädetyistä seikoista. Voimassaolevan asetuksen 27 §:n 1 momentissa säädetään, että malminetsintäluvan, kaivosluvan ja kullanhuuhdontaluvan voimassaolon jatkamista koskeva hakemus on toimitettava lupaviranomaiselle kaksi kuukautta ennen luvan voimassaolon päättymistä. Apulaisoikeuskanslerin ratkaisun mukaan valtioneuvoston asetus on kaivoslain kanssa ristiriidassa, koska siinä säädetään hakemuksen toimittamisen aikataulusta rajoitetummin kuin laissa.

Ratkaisun perusteella ehdotetun pykälän 1 momentista poistettaisiin vaatimus siitä, että hakemus on toimitettava 2 kuukautta ennen luvan voimassaolon päättymistä. Päivitetyn 1 momentin mukaan malminetsintäluvan, kaivosluvan ja kullanhuuhdontaluvan voimassaolon jatkamista koskeva hakemus olisi toimitettava lupaviranomaiselle ennen luvan voimassaolon päättymistä.

Pykälän 2 momentin mukaan hakemuksesta tulisi käydä ilmi hakijan haluamat muutokset lupa-alueeseen tai muut merkittävät muutokset sekä asianosaisten osalta tapahtuneet muutokset.

Malminetsintäluvan voimassaolon jatkamista koskevassa hakemuksessa tulee olla selvitys kaivoslain 61 §:n 2 momentin 1 ja 2 kohdassa tarkoitetuista seikoista. Ehdotetun pykälän 3 momentin mukaan tarvittaisiin lisäksi selvitys:

- tehdyistä toimenpiteistä ja niiden tuloksista;

- alueelle kohdistuneiden tutkimuskustannusten määrästä;

- esiintymän hyödyntämismahdollisuuksista ja jatkotutkimusten tarpeellisuudesta sekä

- perustelut mahdolliselle aluerajaukselle.

Kaivosluvan voimassaolon jatkamista koskevassa hakemuksessa tulee olla selvitys kaivoslain 63 §:n 2 momentin 1 ja 2 kohdassa tarkoitetuista seikoista. Pykälän 4 momentin mukaan tarvittaisiin lisäksi selvitys tehdyistä toimenpiteistä ja niiden tuloksista sekä louhinnan jatkon perusteista.

Kullanhuuhdontaluvan voimassaolon jatkamista koskevassa hakemuksessa tulee olla selvitys kaivoslain 65 §:n 2 momentin 1 ja 2 kohdassa tarkoitetuista seikoista. Pykälän 5 momentin mukaan tarvittaisiin lisäksi selvitys tehdyistä toimenpiteistä ja niiden tuloksista sekä kullanhuuhdontaluvan voimassaolon jatkamisen edellytyksistä.

Hakemuksessa tulisi siten selvittää etenkin voimassa olevan luvan mukainen toiminta, toimintaa koskevat jatkosuunnitelmat ja niiden vaikutukset sekä toiminnan lopettamiseen liittyvät toimenpiteet ja jälkitoimenpiteet. Hakemukseen sovellettaisiin lisäksi vastaavasti, mitä kaivoslain 34 §:ssä säädetään lupahakemuksesta. Hakemuksessa ei kuitenkaan olisi tarpeen esittää selvitystä seikoista, jotka on tarvittavassa laajuudessa selvitetty jo alkuperäisessä hakemuksessa ja joiden osalta ei ole tapahtunut muutosta. Hakijan tulee päivittää haetun luvan asianosaistiedot, jos niissä on tapahtunut muutoksia.

Jos malminetsintäluvan, kaivosluvan tai kullanhuuhdontaluvan voimassaolon jatkamista koskevassa hakemuksessa ei ilmoiteta, kuinka pitkäksi aikaa luvan voimassaololle haetaan pidennystä, oletuksena olisi, että hakija tarkoituksena on hakea pidennystä kaivoslain 61, 63 ja 65 §:ssä säädetyn enimmäisajan verran.

37 §. *Lupapäätöksen sisältö*. Pykälä olisi uusi. Kaivoslain 56 §:ssä säädetään lupapäätöksen sisällöstä. Kaivoslain uudistuksessa pykälään lisättiin asetuksenantovaltuus, jonka mukaan tarkempia säännöksiä lupapäätöksen perusteluista voidaan antaa valtioneuvoston asetuksella. Tarkoituksena on parantaa lupapäätösten sisältöä niiden ymmärrettävyyden parantamiseksi.

Pykälän 1 momentin mukaan päätöksen olisi ensinnäkin sisällettävä luvansaajan velvollisuudet ja niille asetettavat määräajat. Velvollisuudet olisi yksilöitävä siten, että niiden perusteella luvanhaltijan velvollisuudet selviävät yksiselitteisesti.

Kaivoslain uudistuksessa kaivoslain lupapäätöksen sisältöä koskevaa sääntelyä yhtenäistettiin ympäristönsuojelulain kanssa siten, että muistutusten ja lausuntojen lisäksi myös mielipiteissä yksilöityihin vaatimuksiin on vastattava lupapäätöksessä. Pykälän 1 momentissa tätä vaatimusta tarkennettaisiin. Pykälän mukaan lupapäätöksessä olisi otettava kantaa lupahakemukseen annetuissa lausunnoissa, mielipiteissä ja muistutuksissa esitettyihin yksilöityihin vaatimuksiin ja perusteltava ne selkeästi.

Pykälän 2 momentin mukaan kielteisessä päätöksessä olisi kuvattava kielteisen päätöksen perusteet sekä lainkohta, johon kielteinen päätös perustuu.

**5 Luku**

**Panttaukseen liittyvä ilmoitusmenettely**

38 §. *Panttausilmoitus*. Pykälässä säädettäisiin luvanhaltijan kaivosviranomaiselle kaivoslain 174 §:n 2 momentin nojalla tekemän panttausilmoituksen sisällöstä. Pykälä vastaisi voimassaolevan asetuksen 28 §:ää. Kaivosviranomainen voisi tarvittaessa antaa tarkempaa ohjeistusta ilmoituksesta ja ilmoitusmenettelystä.

Pykälän 1 momentin mukaan ilmoituksen tulisi aina sisältää muun muassa pantinantajan ja pantinsaajan sekä asianomaisen pantattavan oikeuden yksilöimiseksi tarpeelliset tiedot.

Edelleen ilmoituksen tulisi sisältää tieto ensi- ja jälkipanttioikeuksien keskinäisestä etusijasta, jos asianomaiseen pantattavaan oikeuteen jo kohdistuu tai siihen ilmoitetaan kohdistuvaksi useampi panttioikeus. Jos luvanhaltija haluaa muuttaa ensi- ja jälkipanttioikeuksien keskinäistä etusijajärjestystä, ilmoitukseen tulisi liittää kaikkien kaivosviranomaiselle ilmoitettujen paremmalla etusijalla olevien panttioikeuksien haltijoiden kirjallinen suostumus muutokseen. Lisäksi luvanhaltijan tulisi aina ennen kaivosviranomaiselle tehtävää ilmoitusta kirjallisesti ilmoittaa kaikille paremmalla etusijalla olevien panttioikeuksien haltijoille perustettavasta uudesta jälkipanttioikeudesta. Kaivosviranomaisen olisi varmistettava, että sille tehtävässä ilmoituksessa todettaisiin, että luvanhaltija olisi täyttänyt edellä mainitun ilmoitusvelvollisuutensa.

Ilmoitettavan panttioikeuden mukainen panttivastuu voisi olla rahamääräisesti joko rajattu tai rajaamaton. Jos kaivosviranomaiselle tehtävässä ilmoituksessa ei muuta todettaisi, kaivosviranomainen voisi olettaa, että panttivastuuta ei ole rahamääräisesti rajattu.

Pykälän 2 momentin mukaan luvanhaltijan tai ilmoituksen laatijan olisi allekirjoitettava ilmoitus. Ilmoitukseen olisi liitettävä jäljennös asianomaisesta panttaussitoumuksesta tai vastaavasta asiakirjasta, pantinantajan virkatodistus tai kaupparekisteriote sekä muut tarpeelliset asiakirjat. Viimeksi mainituilla asiakirjoilla tarkoitettaisiin erityisesti valtakirjaa, luvanhaltijayhteisön toimivaltaisen hallintoelimen päätöspöytäkirjaa tai sen otetta sekä muita asiakirjoja, jotka osoittavat, että luvanhaltija on hyväksynyt ilmoitettavan panttioikeuden antamisen pantinsaajalle ja että panttaussitoumuksen tai vastaavan asiakirjan sekä ilmoituksen allekirjoittanut henkilö on ollut siihen oikeutettu. Kaivosviranomaisella ei olisi kuitenkaan velvollisuutta edellä todettua laajemmin selvittää tai todentaa sille tehtyjen ilmoitusten ja niihin sisällytettyjen asiakirjojen oikeellisuutta.

Ilmoituksen voisi toimittaa viranomaiselle fyysisenä asiakirjana tai faksikopiona taikka sähköisestä asioinnista viranomaistoiminnassa annetun lain (13/2003) 9 §:n mukaisena sähköisenä asiakirjana.

39 §. *Tietojenantovelvollisuus ilmoitetuista panttioikeuksista.* Pykälässä säädettäisiin ilmoitettuja panttioikeuksia koskevasta tietojenantovelvollisuudesta. Pykälä vastaisi pääosin voimassaolevan asetuksen 29 §:ää, mutta siihen tehtäisiin eräitä tarkennuksia.

Voimassaolevan asetuksen 29 §:n nojalla kaivosviranomaisen tulee yksilöidystä pyynnöstä antaa tietoja sekä tarvittaessa *todistus* sille ilmoitetuista panttioikeuksista. Panttauksesta säädetään kaivoslain 174 §:ssä. Pykälässä *todistuksella* tarkoitetaan kaivosviranomaisen panttausilmoituksen vastaanottamisesta luvanhaltijalle antamaa tietoa. Kaivoslain muutoksella säädettiin lakiin uusi 170 a §, jossa säädetään kaivosviranomaisen velvollisuudesta pitää kaivosrekisteriä sekä kaivosrekisteriin merkittävistä tiedoista. Pykälän mukaan kaivosrekisteriin merkitään myös panttioikeuksia koskevat tiedot. Näitä kaivosrekisteristä muuten annettavia tietoja kutsutaan *otteiksi*.

Käytetyn termistön yhteneväisyyden vuoksi asetuksen pykälää 34 täsmennettäisiin siten, että kaivosviranomaisen olisi annettava tarvittaessa kaivosrekisterin *ote* sille ilmoitetuista panttioikeuksista.

Lisäksi pykälästä poistettaisiin vaatimus pyynnön yksilöinnistä, jonka on katsottu vaikeuttavan panttausten julkisuuden toteutumista käytännössä.

40 §.*Panttioikeuksien haltijoiden oikeusasema luvan raukeamis-, peruuttamis- ja muuttamistilanteissa.* Pykälä vastaisi voimassaolevan asetuksen 30 §:ää. Pykälän 1 momentin mukaan kaivosviranomaisen tulisi viipymättä ilmoittaa tiedossaan oleville panttioikeuksien haltijoille vireille tulleista kaivos- tai malminetsintäluvan raukeamista, peruuttamista tai muuttamista koskevista asioista ja varata panttioikeuksien haltijoille tilaisuus tulla asiassa kuulluksi.

Kuten kaivoslain 174 §:n perusteluissa on todettu, panttioikeus on lähtökohtaisesti voimassa kuten asianomainen kaivos- tai malminetsintälupa. Panttioikeuden voimassaolo päättyy muun muassa silloin, kun lupa peruutetaan tai raukeaa. Jos lupaa muutetaan, muuttuu myös panttioikeuden sisältö vastaavasti.

Pykälän 1 momentin tarkoituksena olisi, että panttioikeuksien haltijoiden olisi mahdollista saada tieto asianomaisen luvan raukeamista, peruuttamista tai muuttamista koskevien asioiden vireille tulosta. Näin panttioikeuksien haltijoilla olisi mahdollisuus niille lain ja sopimusten mukaan kuuluvien oikeuksien käyttämiseen ennen kaivosviranomaisen asiassa tekemää ratkaisua.

Pykälän 2 momentin mukaan, jos luvanhaltija hakee itse 1 momentissa tarkoitetun kaivos- tai malminetsintäluvan raukeamista, hakemukseen olisi liitettävä kaikkien tiedossa olevien panttioikeuksien haltijoiden kirjallinen suostumus. Pykälän 2 momentin tarkoituksena olisi estää se, että luvanhaltija voisi oma-aloitteisesti esimerkiksi shikaanin omaisesti toimien hakea luvan raukeamista ja aikaansaada näin samalla asianomaisen panttioikeuden tai -oikeuksien voimassaolon päättymisen.

**6 Luku**

**Erinäiset säännökset**

41 § *Kaivoslain 38 §:n tarkoittama yhteistyömenettely.* Pykälässä säädettäisiin tarkemmin kaivoslain 38 §:n mukaisen yhteistyömenettelyn toteuttamisesta. Kaivoslupaa, malminetsintälupaa tai kullanhuuhdontalupaa koskevan lupahakemusalueen sijaitessa saamelaisten kotiseutualueella tai sen ulkopuolella ja hakemuksen mukaisen toiminnan aiheuttaessa merkittäviä vaikutuksia saamelaisten kotiseutualueella, on lupahakemuksen käsittelyn yhteydessä toteutettava kaivoslain 38 §:n mukainen yhteistyömenettely.

Pykälän 1 momentin mukaan yhteistyömenettelyn pohjana toimisi kaivoslain 34 §:n mukainen lupahakemus liitteineen jota olisi täydennettävä yhteistyömenettelyssä esitettyjen perusteltujen esitysten johdosta, mikäli lupahakemus ei sellaisenaan sisällä kaivoslain ja -asetuksen edellyttämiä riittäviä tai oikeita tietoja päätöksentekoa varten. Yhteistyömenettelyn tarkoituksena on varmistaa, että lupahakemuksen mukaisesta toiminnasta aiheutuvat vaikutukset saamelaisten oikeudelle alkuperäiskansana ylläpitää ja kehittää omaa kieltään ja kulttuuriaan ja perinteisiä elinkeinojaan on arvioitu asianmukaisesti ja, että toiminta on suunniteltu siten, että haittojen vähentämiseksi ja estämiseksi tarvittavat toimenpiteet on otettu huomioon. Yhteistyömenettelyyn kuuluu hakemusta koskevien kirjallisten lausuntojen pyytäminen menettelyn osapuolilta.

Yhteistyömenettely päättyisi kaivosviranomaisen tekemään arviointiin, jossa se toteaa menettelyn tuloksena laaditun vaikutustenarvioinnin pohjalta, onko lupahakemuksen mukaiselle toiminnalle kaivoslain 50 §:n tarkoittamia esteitä.

42 §. *Luvan siirtoa koskeva hakemus.* Pykälä vastaisi pääosin voimassaolevan asetuksen 32 §:ää, mutta hakemuksen sisältöä koskevaa 2 momenttia täydennettäisiin. Pykälän mukaan kaivoslain 73 §:n mukainen malminetsintälupaa, kaivoslupaa ja kullanhuuhdontalupaa koskeva hakemus tulisi jättää 30 päivän kuluessa siirtoa koskevan sopimuksen voimaantulosta. Määräajan asettaminen on katsottu tarpeelliseksi, jotta kolmannet osapuolet voisivat luottaa kaivosviranomaisen tietojärjestelmistään antamien tietojen oikeellisuuteen. Määräajan noudattamatta jättäminen ei suoranaisesti antaisi kaivosviranomaiselle oikeutta hylätä siirtohakemusta, elleivät samalla täyty kaivoslain 73 §:n 3 momentin edellytykset.

Pykälän 2 momentissa säädettäisiin tarkemmin hakemuksen sisällöstä ja sen liitteistä. 2 momenttiin lisättäisiin uusi 4 kohta, jonka mukaan hakemukseen tulisi liittää ajantasaiset kiinteistötietojärjestelmässä olevat tiedot malminetsintäalueen kiinteistön omistajista ja niiden muiden henkilöiden tai yhteisöjen nimistä ja osoitteista, joiden etua, oikeutta tai velvollisuutta malminetsintäluvan siirto saattaa koskea.

43 §. *Tiedot louhintakorvauksen vahvistamista varten.* Pykälä vastaisi voimassaolevan asetuksen 33 §:ää. Pykälä sisältäisi tarkemmat säännökset kaivoslain 100 §:n louhintakorvauksesta.

Pykälän 1 momentissa säädettäisiin kaivoslain 100 §:n 6 momentin ilmoituksen liitettävistä tiedoista. Säännöksellä täsmennettäisiin metallimalmin louhintaa liittyvää louhintakorvauksen laskemista. Louhintakorvaus määrättäisiin kaivokselta louhitun ja hyödyksi saadun metallin määrästä. Tyypillisesti tämä tieto saadaan vasta hieman jälkikäteen esimerkiksi sulatolta tai muulta jalostusketjun seuraavalta toimijalta. Kultakaivosten osalta eräissä tilanteissa tieto on mahdollista saada jo kaivoksen omien jalostustoimenpiteiden jälkeen. Jos kyseessä on tuote, jolle ei löydy julkista noteeraus-hintaa, tulisi kaivosluvan haltijan esittää esitys hintatasosta. Tämän perusteella ratkaistaisiin muun muassa rautamalmia hyödyntävän kaivoksen louhintakorvaus. Louhintakorvausta ei siten määrättäisi malmin niin sanotusta ”-in-situ” – arvosta. Myydystä rikasteesta sulattoyrityksen tai muun jatkojalostajan tekemät rikastuspalkkio- tai niin sanottu sakkovähennykset vähentäisivät niin ikään louhintakorvauksen laskentapohjaa, koska säännöksellä louhintakorvaus täsmennettäisiin koskemaan hyödyksi saadun metallin määrää.

Pykälän 2 momentti täsmentäisi kaivoslain 100 §:n 6 momentin ilmoitusvelvollisuuden koskemaan myös muita kuin metallimalmeja hyödyntäviä kaivoksia, joissa louhintakorvaus voi olla sopimuksenvarainen.

Pykälän 3 momentti koskee muita kuin metallimalmeja hyödyntäviä kaivoksia. Jos osapuolet eivät pääse sopimukseen louhintakorvauksesta, voi kumpikin osapuoli hakea sen vahvistamista kaivosviranomaiselta. Momentissa säädettäisiin niistä tekijöistä, jotka olisi hakemuksessa esitettävä. Kun kyseessä on muu kuin metallimalmin hyödyntäminen, ei malmille tai siitä jalostetuille tuotteille ole löydettävissä julkista vertailuhintaa. Tämän vuoksi louhintakorvaus joudutaan vahvistamaan tapauskohtaisesti. Säännöksessä edellytettyjen tietojen perusteella kaivosviranomainen voisi vahvistaa kohtuullisen louhintakorvauksen.

Pykälän 4 momentti sisältäisi velvoitteen toimittaa kaivosviranomaiselle selvitys osapuolten välisestä sopimuksesta, jos se on muuttunut 2 momentin perusteella toimitetusta, taikka aikaisempi ilmoitus on ollut yleispiirteinen. Velvoite koskisi vain muuta kuin metallimalmin louhintaa.

44 §.*Kaivostoimituksen rekisteröinnistä ilmoittaminen.* Pykälä vastaisi voimassaolevan asetuksen 34 §:ää.Pykälässä säädettäisiin maanmittauslaitoksen velvollisuudesta ilmoittaa sähköisesti kaivosviranomaiselle kaivostoimituksen rekisteröinnistä. Ilmoitukseen tulisi liittää kaivosalueen rajaava paikkatietotiedosto. Ilmoittaminen on tarpeen, jotta kaivosviranomainen voisi saattaa oman tietojärjestelmänsä karttaosion ajan tasalle. Näin ehkäistään tilanteita, jossa kolmannen osapuolen kaivoslain mukaisen hakemuksen karttavaraus voisi kohdistua alueelle, jossa jo on kaivostoimituksessa tarkennettu kaivosalue.

45 §. *Ilmoittaminen kaivosviranomaisen päätöstä koskevasta valituksesta*. Pykälä vastaisi voimassaolevan asetuksen 35 §:ää. Pykälässä säädettäisiin asianomaisen hallinto-oikeuden velvollisuudesta ilmoittaa sähköisesti kaivosviranomaiselle valituskirjelmistä.

46 §. *Kaivosrekisteriin merkittävät tiedot.* Kaivoslain uudistuksessa lakiin lisättiin uusi 170 a §, jossa säädetään kaivosviranomaisen pitämästä kaivosrekisteristä ja rekisteriin kirjattavista tiedoista sekä oikeudesta saada kaivosrekisteristä otteita. Asetuksen pykälässä 41 säädettäisiin tarkemmin niistä tiedoista, mitä kaivosrekisteriin olisi kaivoslain 170 a §:n nojalla merkittävä. Pykälä olisi uusi. Kaivosviranomainen on jo ennen lain voimaantuloa pitänyt kaivosrekisteriä, johon se on merkinnyt ehdotettavassa pykälässä mainitut tiedot.

Kaivosrekisteriin olisi pykälän 1 momentin 1 kohdan mukaan merkittävä vireille saatettu lupahakemus, hakijan nimi ja yhteystiedot.

Pykälän 1 momentin 2 kohdan mukaan rekisteriin olisi merkittävä lupahakemuksesta aiheutuneet toimenpiteet.

Pykälä 1 momentin 3 kohdan mukaan rekisteriin olisi merkittävä kaivoslain nojalla myönnetyt luvat ja annetut päätökset.

Pykälän 1 momentin 4 kohdan mukaan rekisteriin olisi merkittävä luvanhaltijan nimi ja yhteystiedot.

Pykälän 1 momentin 5 kohdan mukaan rekisteriin olisi merkittävä lupatunnus, luvan myöntämispäivä ja voimassaoloaika.

Pykälän 1 momentin 6 kohdan mukaan rekisteriin olisi merkittävä lupa-alueen nimi, pinta-ala ja sijainti sekä mitä kaivosmineraalia esiintymässä on ilmoitettu olevan.

Pykälän 1 momentin 7 kohdan mukaan rekisteriin olisi merkittävä varausilmoitus ja varauspäätös ja varauspäätöksen voimassaoloaika.

Pykälän 1 momentin 8 kohdan mukaan rekisteriin olisi merkittävä kaivosviranomaisen vuosittain vahvistama louhintakorvaus.

Pykälän 1 momentin 9 kohdan mukaan rekisteriin olisi merkittävä luvan siirtoa koskeva hakemus.

Pykälän 1 momentin 10 kohdan mukaan rekisteriin olisi merkittävä malminetsintäluvan, kaivosluvan tai kaivosoikeuden panttaus.

Pykälän 1 momentin 11 kohdan mukaan rekisteriin olisi merkittävä kaivosrekisteriin merkityn oikeuden tai luvan raukeaminen tai peruuttaminen.

Pykälän 1 momentin 12 kohdan mukaan rekisteriin olisi merkittävä hallintopakkoa koskeva asia.

Pykälän 1 momentin 13 kohdan mukaan reksiteriin olisi merkittävä valtioneuvoston myöntämä kaivosaluelunastuslupa.

Pykälän 1 momentin 14 kohdan mukaan rekisteriin olisi merkittävä valtioneuvoston puolto malminetsintäluvan voimassaolon jatkamiselle.

Pykälän 1 momentin 15 kohdan mukaan rekisteriin olisi merkittävä muut tiedot, joita kaivosviranomaisen velvollisuuksien suorittamiseksi on aiheellista merkitä kaivosrekisteriin.

47 §. *Voimaantulo.* Asetus on tarkoitettu tulemaan voimaan x päivänä xx 202x. Asetuksella kumottaisiin voimassaoleva valtioneuvoston asetus kaivostoiminnasta 391/2012.

1. **Vaikutukset**

Ehdotuksella ei ole itsenäisiä taloudellisia vaikutuksia. Asetusehdotus tarkentaa kaivoslakia. Pääosa muutoksista liittyy kesällä 2023 voimaan tulleen kaivoslain uudistamisen yhteydessä säädettyihin uudistuksiin. Kaivoslain uudistuksen vaikutuksia arvioidaan hallituksen esityksessä kaivoslaiksi ja eräiksi siihen liittyviksi laeiksi (HE 126/2022 vp). Tarkentavalla sääntelyllä selkeytetään eräiden kaivoslain säännösten sisältöä. Ehdotus selkeyttäisi lakitasoa yksityiskohtaisemman sääntelyn avulla kaivoslain mukaisten hakemusten laatimista, käsittelyä ja päätösten tekoa.

Esityksessä ehdotetut jälkitoimenpiteitä koskevat tarkentavat säännökset selkeyttäisivät kaivoksen sulkemiseen liittyviä kaivoslain mukaisia velvollisuuksia ja tukisivat osaltaan kaivosten sulkemiseen liittyvien toimien asianmukaisuutta ja vakuuden kattavuuden arviointia kaivoslain uudistuksen hengen mukaisesti. Lisäksi asetuksen muutokset helpottaisivat yleisesti viranomaisvalvontaa ja parantaisivat tiedonkulkua eri osapuolten välillä sekä tukisivat osapuolten välistä yhteistyötä.

Ehdotus vahvistaisi osaltaan luonnon monimuotoisuuden huomioimista kaivoslain mukaisessa toiminnassa.

1. **Valmistelu**

Asetusehdotus on valmisteltu ministeriössä virkatyönä.

Asetusluonnoksesta pyydettiin lausunto seuraavilta tahoilta:

Etelä-Pohjanmaan ELY-keskus, Etelä-Savon ELY-keskus, Etelä-Savon maakuntaliitto, Etelä-Suomen aluehallintovirasto, Geologian tutkimuskeskus, Hämeen ELY-keskus, Hämeen liitto, Itä-Suomen aluehallintovirasto, Kaakkois-Suomen ELY-keskus, Kainuun ELY-keskus, Kainuun liitto, Kaivosteollisuus ry, Keski-Pohjanmaan liitto, Keski-Suomen ELY-keskus, Keski-Suomen liitto, Korkein hallinto-oikeus, Kymenlaakson liitto, Lapin aluehallintovirasto, Lapin ELY-keskus, Lapin Kullankaivajain Liitto ry, Lapin liitto, Lounais-Suomen aluehallintovirasto, Länsi- ja Sisä-Suomen aluehallintovirasto, maa- ja metsätalousministeriö, Maa- ja metsätaloustuottajain Keskusliitto MTK ry, Maanmittauslaitos Matkailu- ja Ravintolapalvelut MaRa, Metsähallitus, Oikeuskanslerinvirasto, oikeusministeriö, Paliskuntain yhdistys, Pirkanmaan ELY-keskus, Pirkanmaan liitto, Pohjanmaan ELY-keskus, Pohjanmaan liitto, Pohjois-Karjalan ELY-keskus, Pohjois-Karjalan maakuntaliitto, Pohjois Pohjanmaan ELY-keskus, Pohjois-Pohjanmaan liitto, Pohjois-Savon ELY-keskus, Pohjois-Savon liitto, Pohjois-Suomen aluehallintovirasto, puolustusministeriö, Päijät-Hämeen liitto, Saamelaiskäräjät, Satakunnan ELY-keskus, Satakuntaliitto, Suomen Ammattiliittojen Keskusjärjestö SAK, Suomen Kuntaliitto ry, Suomen luonnonsuojeluliitto, Suomen ympäristökeskus SYKE, Suomen Yrittäjät ry, Säteilyturvakeskus, Teknologiateollisuus ry, Turvallisuus- ja kemikaalivirasto Tukes, Uudenmaan ELY-keskus, Uudenmaan liitto, Vaasan hallinto-oikeus, valtiovarainministeriö, Varsinais-Suomen ELY-keskus, Varsinais-Suomen liitto, ympäristöministeriö, Teollisuusliitto ry, Kolttien kyläkokous

[Asetus tullaan tarkastamaan oikeusministeriön laintarkastuksessa]

1. **Lausuntopalaute**
2. **Voimaantulo**

Valtioneuvoston asetus on tarkoitettu tulemaan voimaan xx.xx.2023 lukien.